
		
			[image: 20_SGF_Cover.jpg]
		

	
		
			 

			Мундариҷа

			Боби якум

			Алоқаи ҷинсӣ ва эҳсосоти гуноҳ

			Боби дуюм

			Роҳи халосшавӣ аз ҳисси гуноҳ

			Боби сеюм

			Дигаронро бахшидан

			Боби чорум

			Халосӣ аз занҷири кинаву адовати пештара

			Боби панҷум

			Таҳқиротҳои шаҳвонӣ

			Иловаи якум

			Масъалаҳо оид ба таҳқироти шаҳвонӣ

			Иловаи дуюм

			Ин рӯйхати китобҳоест, ки шумо дар ҳаёти ҳаррӯзаи худ истифода бурда метавонед

			Чор қонуни рӯҳонӣ

			Шумо дар бораи ин шунида будед?

		

		
			Originally published in English under the title
Sex, Guilt & Forgiveness.
© 1990 by Josh McDowell.

			All rights reserved. Translated by permission.

			© 2000 for the Tajik edition.

		

	
		
			Б о б и   я к у м

			Алоқаи ҷинсӣ ва эҳсосоти гуноҳ

			„Ман кори хуб дорам ва ҳамеша дар корҳои ҷамъиятӣ фаъолона иштирок мекунам. Зани зебо ва се фарзанд низ дорам. Аз рӯи вазифае ки иҷро мекунам, ба ман баъзан лозим меояд, ки аз шаҳр берун биравам ва чунин ҳодисаҳо айнан ҳамон вақт рӯй медоданд. Вақте ки аз хона баромада мерафтам, ҳамеша бо занҳое, ки дар никоҳи ман нестанд, хобухез мекардам, вале чанде пеш занам аз ин корҳоям бохабар шуд. Ман худро гунаҳгор ҳис мекунам ва шармам меояд. Аз барои кайфиятҳои яклаҳзагӣ қариб буд, ки ному шӯҳрат, вазъият, мартабаи баланд, музди меҳнатам, оила, никоҳ, муносибати нек ва боварии аксарияти дӯстонамро гум кунам. Акнун чӣ хел зиндагӣ кунам? Ман худро шармандаву гунаҳгор меҳисобам. Шумо ба ман кӯмак карда метавонед?“

			Шавҳари бевафо

			„Ман бо Курт ном марде алоқаи ҷинсии беникоҳ доштам ва аз занҷирҳои ишқу шаҳвати ӯ озод шуда наметавонистам. Чунин вазъият ба тамоми зиндагиам таъсири худро мерасонд. Ман дар назари худ одами пасту нопок будам.

			Бо алоқаи ҷинсӣ машғул шуда, дар ҳаётам ҳиссиёти беканориу танҳоиро аз сар гузаронидам. Ин ҳиссиёт ба гарданам тарсу шармандагиро бор кард ва ман ин бори гаронро ҳар рӯз ҳамчун чизи ба ман хеле зарур бо худ гирифта мегардам. Курт бо пардаи сиёҳи ишқи бардурӯғаш пеши чашмонамро торик ва диламро реш-реш кард. Аз ин ҳодиса инҷониб ҳафт сол гузаштааст, вале дили дардмандам то ҳол шифо наёфтааст.“

			Одами танҳо, ки то ҳол дар азоб аст

			„Ман бо як дӯстам ҳамбистар шудам ва фикр мекардам, ки ин корам дуруст аст… Вале дертар фаҳмидам, ки ҳомиладор шудаам. Ӯ аз ин дар ғазаб шуда, гуфт, ки ба ҳамааш худам гунаҳгор ҳастам ва бояд кӯдакро аз батни худ исқот (аборт) кунам. Ҳамин тавр, барои он ки падару модарам шарманда нашаванд ва дӯстам Метт маро партофта наравад, ман кӯдакро аз батни худ исқот кардам. Вале Метт дигар ба наздам намеояд. Чӣ хел Худо маро баъд аз чунин корҳои ношоямам дӯст дошта метавонад? Ман дар ҳаяҷон ҳастам. Магар Худо дар ҳақиқат маро дӯст дошта, бахшида метавонад?“

			Духтаре, ки ҳамеша дар ҳаяҷон аст

			Роли пайвасткунандаи алоқаи ҷинсӣ (секс)

			Ба ҳамин маъно мактубҳои бешумор гирифтам ва маслиҳатҳо дода, боварӣ ҳосил кардам, ки алоқаи ҷинсӣ дар ҳақиқат яке аз ҷиҳатҳои муҳими зиндагии мо мебошад. Ба алоқаи ҷинсӣ як омили пурқуввати пайвасткунандае дохил карда шудааст, ки ду шахс худро ба якдигар бахшида, яъне зану шавҳарро мустаҳкам ба ҳам мепайвандад. Мақсади алоқаи ҷинсӣ ҳеҷ гоҳ аз он иборат набуд, ки касе танҳоӣ барин ҳиссиёти аз ҳама бузургтарину душвортаринро аз сар гузаронад.

			Қувваи алоқаи ҷинсӣ ё моро ба ҳам пайваст мекунад, ё аксар вақт бо ҳисси гуноҳ, шарм ва тамоман холӣ буданаш аз ҳамдигар дур месозад. Алоқаи ҷинсӣ яке аз омилаҳои мусбати ҳаёти мо шуда метавонад, албатта агар мо аз рӯи нишондодҳои кушоду равшани офаридгори муносибатҳои ҷинсии байни марду зан — Худованд, амал кунем. Дар ҳақиқат Худованд алоқаи ҷинсиро бо воситаи никоҳ офарид, то ки одамро аз танҳогӣ наҷот диҳад. „Хуб нест, ки одам танҳо бошад“ (Ҳастӣ 2:18). Вале магар аҷоиб нест, ки худи ҳамин муносибатҳое, ки Худо барои хотима додани танҳогии инсоният офаридааст, дар акси ҳол аксар вақт ба танҳогӣ оварда мерасонад?

			Бахшиш — давои эҳсоси гуноҳ аст

			Умуман гуфтанӣ ҳастам, ки аз ҳамаи бадбахтиҳо, яъне аз шикастадилӣ, ҳисси гуноҳ, бадбинӣ, хафагӣ ва ғаму андӯҳ роҳи халосӣ ҳаст. Натиҷаи нодурусти алоқаҳои ҷинсӣ ё таҳқиркуниҳоро, ки одамонро аз ҳам ҷудо месозад ва зиндагиву оилаи онҳоро вайрон мекунад, то дараҷае бартараф намудан мумкин аст, албатта агар одамон фаҳманд, ки бахшида шудаанд ва бо ин роҳ рӯҳбаланди бахшиши дигарон гарданд.

			Вақте ки Билли Грэм дар Гонолулу баромад мекард, ба ҳамон ҷо як гурӯҳи иборат аз 20 психологҳои соҳибэҳтиром фиристода шуданд. Онҳо бояд мавъизаи ӯро аз назари танқидӣ гӯш карда, барои рӯзномаҳо мақолаҳо тайёр менамуданд. Ҳамаи психологҳо дар мулоҳизаҳои худ ба як фикр омада буданд. Вақте ки д-р Грэм одамонро барои тавба ва қабули бахшиши Худованд даъват менамуд, суханонашро психологӣ асоснок мекард.

			Вақте ки бо ҷавонон гуфтугӯ мекунам, аксарияташон аз ман мепурсанд: „Оё Худо дар ҳақиқат маро дӯст дошта ва бахшида метавонад?“ Онҳо бо ин савол қариб ҳамеша алоқаи ҷинсии беникоҳро дар назар доранд. Ин ҷавонон ҳеҷ бовар намекунанд, ки Худо онҳоро бахшида метавонад. Онҳо гумон мекунанд, ки гуноҳи азиме содир кардаанд ва азбаски сухан дар бораи алоқаи ҷинсии беникоҳ меравад, худро ҳеҷ гоҳ бахшидашуда ҳис карда наметавонанд.

			Маҳз ҳамин фикр баръакси суханҳои Худо мебошад, ки дар Китоби Муқаддас гуфта шудааст.

			Саргузашти Довуд

			Пеш аз ҳама бояд бидонем, ки Худо алоқаи ҷинсиро гуноҳ ҳисоб намекунад. Дар ягон ояти Китоби Муқаддас гуфта нашудааст, ки алоқаи ҷинсӣ чизи бад ё мурдор аст. Баръакс. Дар чанд ҷои Китоби Муқаддас, ки оиди алоқаи ҷинсӣ навишта шудааст, ё рӯйрост ва ё бо зермаъное гуфта мешавад, ки он чизи олиҷаноб аст.

			Пас аз куҷо дар одамон тасаввуроте пайдо шудааст, ки Худованд алоқаи ҷинсиро маҳкум месозад? Ин албатта аз нодуруст фаҳмидани оятҳои Китоби Муқаддас бармеояд. Дар он ҷо гуфта шудааст, ки рафтори нодуруст ва ё суиистеъмолкунии алоқаи ҷинсӣ гуноҳ аст. Вале агар шумо нисбат ба алоқаи ҷинсӣ рафтори нодуруст надошта бошед, метавонед аз он танҳо хубиро ба даст оред.

			Яке аз мисолҳои ба ҳама маълум мисоли шоҳи Исроил — Довуд аст. Ин мисол ба мо нишон медиҳад, ки агар одам аз иҷро намудани мақсади аввалини Худованд рӯй гардонад, ба чӣ аҳвол гирифтор мешавад. Алоқаи беникоҳи Довуд бо Батшобаъ ном зани бегона яке аз мавзӯъҳои дӯстдоштаи филмбардорони Ҳоливуд шуда буд. Вале он чизе, ки мо одатан онро дар экран дида наметавонем, ин задухӯрди ботинии Довуд барои гуноҳи содиркардааш мебошад. Худи ӯ ҳиссиёти ботиниашро чунин тасвир мекунад: „Вақте ки хомӯш будам, устухонҳоям аз фиғони ҳаррӯзаи ман мепӯсид, зеро ки рӯзу шаб дасти Худованд бар ман фишор меовард ва илики ман ба хушкии тобистон мубаддал шудааст“ (Забур 31:3–4).

			Оё шумо ягон бор чунин ҳиссиётро аз сар гузаронидаед? Довуд хӯрок хӯрда наметавонист, вай тамоми рӯз бо худ мубориза мебурд ва ҳарорати баданаш баланд мешуд. Вай ҳис мекард, ки Худо ӯро маҷбур месозад, то ба маънои кори кардааш сарфаҳм биравад. Худо аз мо низ чунин корро интизор аст. Яке аз беҳтарин намудҳои мубориза бар зидди чунин ҳиссиёт ин ҳуҷуми рӯ ба рӯ аст, ки Довуд айнан ҳамин корро кард.

			Дар айни ҳол Довуд барои рӯпӯш намудани гуноҳи зинокориаш ба гуноҳи одамкушӣ даст зад. Вале Худо ба ҳамаи ин нигоҳ накарда, Довудро „Марди писандидаи Худ“ номид. Дар Китоби Муқаддас Довуд ҳамчун марди писандидаи Худованд омадааст. Биёед акнун як қатор воқеаҳоеро дида мебароем, ки сабаби содир кардани гуноҳ ва шифоёбии рӯҳии Довуд шудаанд.

			Боре, бегоҳирӯзӣ, Довуд дар болохонааш гаштугузор мекард ва ногаҳон тамоми вуҷудаш ба ҳаяҷон афтод. Ин лаҳза ӯ ба Пипин Том ном марди кунҷкове, ки одати аз паси ҳама поиданро дошт, монанд буд. Довуд аз болохонааш Батшобаъ ном зани яке аз сарбозонашро дида монд, ки машғули оббозӣ буд.

			Дар он ки Довуд нохост Батшобаъро дар ин ҳол дида монд, гуноҳе набуд. Вале Довуд на танҳо ӯро дид, балки бо диққат ба вай нигоҳ мекарду аз пасаш мепоид. Ҳамин тавр Довуд ба васвасаи шайтон афтод ва шахсеро ба назди он зан фиристод. Занро ба қасраш оварданд, Довуд бо вай хоб кард ва Батшобаъ ҳомиладор шуд.

			Ҳамин ки Довуд аз ҳомиладор шудани Батшобаъ огаҳӣ ёфт, чорае ҷуст, то гуноҳашро пинҳон кунад. Бинобар ин шавҳари Батшобаъ, Ӯриёро аз майдони ҷанг ҷавоб дод, то ки омада бо занаш ҳамбистар шавад ва ҳомиладории Батшобаъро ба гардани худ гирад. Вале азбаски дили Ӯриё ба ҳамяроқонаш месӯхт, ӯ ба хонаи худ барнагашт. Он вақт Довуд коре кард, ки Ӯриё дар майдони ҷанг кушта гардад ва Батшобаъ зани қонунии ӯ шавад.

			Вале бо ин кораш Довуд ҳамаро фиреб дода натавонист. Ин гуноҳаш аз дарбориён пинҳон намонд ва асли воқеа дар қаср овоза шуд. Оқибат Худо ба назди Довуд пайғамбари Худ — Нотонро мефиристад, то ки Довуд ба гуноҳҳои содиркардааш иқрор шавад. Нотон ба вай масалеро нақл мекунад ва он ба Довуд чунон таъсир мекунад, ки вай ба зону меафтад. Ин аст он масал:

			„…Дар шаҳре ду мард буданд, яке сарватдор ва дигаре камбағал. Сарватдор гову гӯсфандони зиёде дошт, вале камбағал танҳо як меши майдаяк дошт, ки онро харида парварида буд ва он дар назди ӯ бо якҷоягии бачаҳояш калон мешуд, аз нони вай мехӯрд ва аз косаи вай менӯшид, ва дар бағали ӯ мехобид ва барои ӯ мисли духтар буд.

			Ва мусофире назди сарватдор омад ва дили ӯ нашуд, ки яке аз гӯсфандон ва ё говони худро гирифта, барои он меҳмон хӯроке тайёр кунад, балки меши камбағалро гирифта, барои шахсе, ки ба назди ӯ омада буд, хӯрок тайёр кард“ (2 Подшоҳон 12:1–4).

			Довуд аз шунидани чунин суханҳо ба ғазаб омад. Ӯ нафаҳмид, ки суханҳои Нотон рамзӣ ҳастанд. Вай гумон кард, ки Нотон бо ин нақлаш ҳодисаҳоеро, ки дар дарбори худаш рӯй додаанд, дар назар дорад ва мехоҳад, ки Довуд он марди бою беинсофро ҷазо диҳад. Барои ҳамин Довуд гуфт:

			„…Қасам ба ҳаёти Худованд, ки марде ки чунин амал кардааст, сазовори қатл аст. Ва барои меш вай бояд чор баробар талофӣ диҳад, барои он ки чунин амал кардааст.

			Ва Нотон ба Довуд гуфт: Он мард ту ҳастӣ“ (2 Подшоҳон 12:5–7).

			Хушбахтона, Довуд инро инкор накард. Вақте ки ба ӯ гуноҳашро кушоду равшан нишон доданд, вай иқрор шуд, ки дар ҳақиқат гунаҳгор аст.

			Довуд фаҳмид, ки қонунҳои одобу ахлоқро вайрон карда, кас пеш аз ҳама бар зидди Худо гуноҳ мекунад. Бинобар ин, вақте ки касе беникоҳ бо ягон кас алоқаи ҷинсӣ мекунад, на танҳо ба он одам, балки ба Худованд ҳам зиён мерасонад. Ин аввалин чизест, ки Довуд дарк кард.

			Аҷоибаш ин аст, ки Довудро на пештар, балки баъд аз содир кардани гуноҳ бар зидди Батшобаъ ва шавҳари вай „Марди писандидаи Худо“ номиданд. Азбаски Довуд ба ҳамаи гуноҳҳояш иқрор шуд, Худованд ҳам тамоми гуноҳҳои ӯро бахшид. Бинобар ин қадами аввалине, ки шумо барои озодшавӣ аз ҳисси гуноҳ, дарду ғами зиндагӣ ва ба даст овардани бахшиши Худованд мегузоред, бояд тавба ва иқроршавии шумо дар аъмол ва гуноҳҳои содиркардаатон бошад. Агар шумо бовар накунед, ки Худо шуморо бахшида метавонад, Довудро ба хотир оред ва бобҳои 50 ва 31-уми Забурро бо диққат хонед.

			Ҳар чизро бо номи аслиаш номбар кунед

			Магар бо шумо ҳеҷ вақт чунин нашудааст, ки ҳамаи корҳоятон ба ҳолати бадтарин афтода, фикри онро мекардед, ки вақти гузаштаро ба қафо гардонед ва мегуфтед: „Кошки бори дигар ба саҳарии имрӯза баргашта метавонистам“, „Оҳ, кошки ҳозир фасли тобистон мешуду ман ҳамаи корҳоямро аз аввал сар мекардам“?

			Агар шумо нисбати гуноҳе, ки дар натиҷаи алоқаи ҷинсӣ ба вуҷуд омадааст, чунин гумон кунед, ман барои шумо хабари хуше дорам. Дар Китоби Муқаддас ҳар як кори бади мо гуноҳ номида мешавад, вале Худо ҳамеша гуноҳҳои моро мебахшад.

			Дар Китоби Муқаддас гуфта мешавад, ки гуноҳ — як чизе хеле бад аст. Агар нағзакак фикр кунем, бояд ҳайрон нашавем, ки дар Китоби Муқаддас чунин навишта шудааст: „Чунки ҳама гуноҳ кардаанд“ (Румиён 3:23). Ин ҳақиқат аст! Ҳар яки мо корҳои бад карда, гуноҳ содир мекунем.

			Ҳеҷ кас ба заифии худ иқрор шудан намехоҳад. Мо тайёр ҳастем, ки дигаронро айбдор карда, барои рӯпӯш кардани рафтори нодурусти худ дар алоқаи ҷинсӣ ва дар дигар камбудиҳоямон вазъиятро айбдор кунем. Айбдор кардани дигарон мисли замонҳое, ки Одаму Ҳавво зиндагӣ мекарданд, қадимӣ буда, мисли ҳаёти ҳозираи мо нав аст. Одам Ҳавворо айбдор мекунад, ки ба ӯ меваи манъшударо дод. Гӯё ки худаш дар ин кор ҳуқуқи интихоб карданро надошт. Ҳавво дар навбати худ морро айбдор мекунад, ки вайро фиреб кардааст ва ӯ чӣ кор карданашро намефаҳмид.

			Айнан ҳамин тавр мо низ ба васваса меафтем ва худро сафед карда, чунин мегӯем: „Бале, ман бе никоҳ бо зане (марде) хобу хез мекардам, ки ин албатта бар зидди хости Худованд аст. Вале ман ӯро дӯст медоштам. Охир ман заиф ҳастам. Ҷисми ман инро талаб мекард.“

			Шояд ҳамаи гуфтаҳоятон рост бошад. Лекин барои Худо чизи муҳим он аст, ки мо дар гуноҳҳоямон иқрор шуда бигӯем: „Худованд, ман гуноҳ кардам“. Гуноҳ — айби худи мост.

			Худо медонист, ки дар ҳаёти Довуд чӣ ҳодисаҳое рӯй медод. Ва Худованд низ медонад, ки дар ҳаёти мо чӣ воқеаҳое рӯй медиҳад. Вай аз ҳамаи корҳои мо бохабар аст. Дар Китоби Муқаддас кушоду равшан гуфта мешавад: „Ҳама чиз дар пеши чашмони Ӯ бараҳна ва ошкор аст“ (Ибриён 4–13). Дар назари аввал ин даҳшатовар аст, ки мо ҳеҷ чизро аз Ӯ пинҳон дошта наметавонем. Вале вақте мефаҳмем, ки муҳаббати Худованд дар ҳаматарафа донистани мо асос ёфтааст, диламон тасаллӣ меёбад. Хулласи гап, касе вуҷуд дорад, ки дар ҳақиқат моро мефаҳмад.

			Дуруст аст, ки Худо ҳамаи корҳои моро медонад ва мехоҳад ба мо кӯмак кунад. Ва дар Китоби Муқаддас аз аввал то охираш дар бораи ҳамин навишта шудааст. Аз ин китоб мо фаҳмида метавонем, ки Худо ба мо ғамхорӣ мекунад ва мехоҳад кӯмак кунад, ки мо аз корҳои бад даст кашем. Дар ҳақиқат, танҳо Ӯ метавонад ҳаёти моро чунон иваз кунад, ки он ба „субҳ“ ё ба „аввали тобистон“ монанд шавад. Ин аст бахшиши Худованд.

			Шумо аз боби оянда беҳтар фаҳмида метавонед, ки бахшиши Худованд чӣ маъно дорад.

		

	
		
			Б о б и   д у ю м

			Роҳи халосшавӣ аз ҳисси гуноҳ

			Директори табобатхонаи рӯҳии шаҳри Ноксвилли штати Теннесси боре чунин гуфт, ки 50% беморони табобатхонаи ӯ кайҳо метавонистанд ба хонаҳояшон баргарданд, албатта, агар онҳо медонистанд ва бовар мекарданд, ки бахшида шудаанд. Вале чӣ тавр фаҳмем, ки мо бахшида шудаем ва бо ин роҳ худро аз ҳисси гуноҳ халос кунем?

			Иқроршавӣ — оромиши ҷон аст

			Аз навиштаҳои Китоби Муқаддас ба мо маълум мегардад, ки барои ҳис кардани бахшида шуданамон мо бояд се корро анҷом диҳем. Чӣ хеле ки дар боби якум мушоҳида кардем, қадами аввалин ин иқроршавӣ дар гуноҳҳои худ аст.

			Баъд аз он ки мо ба гунаҳгор будани худ иқрор шудем, бояд қадами дуюмро гузорем, ки ин тавба кардан аз гуноҳҳо дар назди Худованд аст. Юҳаннои муқаддас гуфтааст: „Агар мо гуноҳҳои худро эътироф кунем, Ӯ амин ва одил аст, ки гуноҳҳои моро биомурзад ва моро аз ҳар ноинсофӣ пок намояд“ (1 Юҳанно 1:9).

			Калимаи „эътироф“, ки дар ин ояти Китоби Муқаддас истифода бурда шудааст, чунин маъно дорад: „Чизе ҳаст, рост мегӯем“. Бо ибораи дигар гӯем, мо бояд бо гуфтаҳои Худованд розӣ шуда, қабул кунем, ки гунаҳгор ҳастему Исои Масеҳ барои гуноҳҳои мо ҷон додааст.

			Шояд ин кор ба шумо душвор набошад, вале бисёр вақт чунин мешавад, ки мо мехоҳем худро „сафед“ кунем. Гоҳо чунин мешавад, ки мо гуноҳи худро ба гардан гирифтан намехоҳем. Баъзан ин кор барои он рӯй медиҳад, ки мо дар як ҳолати номуайянӣ қарор дорем ва аксар вақт нодуруст будани рафтори худро намефаҳмем. Баъзан мо намехоҳем аз гуноҳамон даст кашем, баръакс, мехоҳем боз ва боз онро такрор кунем. Аммо вақте Худо мегӯяд, ки: „Агар иқрор шуда, тавба кунед…“ ин дар айни ҳол огоҳӣ ва даъвати Худованд барои даст кашидан аз гуноҳ ва гунаҳкорист.

			Ман медонам, ки дар ин ҳолат бо шумо чӣ ҳодиса рӯй медиҳад. Дар майнаи шумо фикрҳои гуногун пайдо шуда, шумо ҳар гуна баҳона меҷӯед, то ки тавба кардан лозим нашавад. Барои ҳамин, пеш аз он ки сӯҳбатамонро дар ин бора давом диҳем, биёед далелҳои ба ҳама маълумро дида мебароем:

			
					1.„Аз ин корҳо вzақти зиёде гузаштааст ва ман қариб ҳамаашро фаромӯш кардаам“. Рост аст, ки қариб, вале на ҳамаашро. Худо бароятон чизe беҳтаре дорад. Вай мехоҳад, ки шумо ба пуррагӣ аз ин корҳо даст кашед ва дар оянда шуморо фикри гунаҳкор буданатон дигар азоб надиҳад.

					2.„Фикр намекунам, ки рафтори нодуруст кардаам ва худро гунаҳкор намеҳисобам“. Агар шумо аз рӯи ҳиссиётатон зиндагӣ кунед, он метавонад шуморо ба ҳалокат оварда расонад. Албатта, ин он маъноеро надорад, ки мо бояд нисбат ба эҳсосотамон бепарво бошем. Баръакс, мо бояд ба он беаҳамият набошем. Муносибати мо нисбат ба эҳсосот бояд бештар ба хабару маълумотҳои боваринок ва ба меъёри воқеӣ асос ёфта бошад, бо ибораи дигар гӯем, ба он чӣ ки Худо фармудааст.

					3.„Агар ман ба ин кор баргардам, метавонам шахсеро, ки ба он ҳамроҳ шудааст, таҳқир кунам“. Лекин пеш аз ҳама Худованд таҳқир карда шудааст ва маҳз ҳамин масъаларо ҳал кардан лозим аст.

			

			Ба гуноҳи худ иқрор шуда, тавба кардан на танҳо барои рӯҳ, балки барои ҷони мо низ фоидаовар аст. Мо ба Худо ҳеҷ чизе гуфта наметавонем, ки аз Ӯ пӯшида бошад. Вай аз ҳамаи кору рафтори мо бохабар аст. Вале ба воситаи тавба мо бо Худо гуфтугӯ мекунем ва Ӯ ҷараёни солимгардонии моро оғоз менамояд.

			Ба даст овардани бахшиш

			Юҳанно гуфтааст: „Агар мо гуноҳҳои худро эътироф кунем, Худованд амин ва одил аст, ки гуноҳҳои моро биомурзад ва моро аз ҳар ноинсофӣ пок намояд“ (1 Юҳанно 1:9). Ин дастури Ӯ ба мо нишон медиҳад, ки ҳисси бахшида шудан ба ду қисм тақсим мешавад:

			
					1.Мо бояд ба гуноҳҳоямон иқрор шуда, тавба кунем ва вақте ки ин корро кардем…

					2.Худо моро мебахшад ва пок месозад.

			

			Қадами охирин дар роҳи ба даст овардани бахшиши Худованд дар қисми дуюми насиҳати Юҳанно оварда шудааст. Худованд на танҳо мехоҳад, ки мо дар гуноҳҳоямон иқрор шавем. Ӯ мехоҳад мо фаҳмем, ки Худо гуноҳҳои моро бахшидааст. Чаро ин муҳим аст?

			Дар баъзе мавридҳо ин ҷараёни тавбакуниро то як дараҷае шахсӣ ва ё пурра мегардонад. Ниҳоят ба баъзеи мо қабул кардани бахшиш хеле душвор аст. Мо фикр мекунем, ки ин чизе на он қадар зарур аст ва кӯшиш намекунем, ки онро ба даст орем, чунки намехоҳем аз корҳои пештараамон даст кашем, гарчанде медонем, ки ин корамон нодуруст аст.

			Тасаввур кунед, ки шумо дар биёбон бо тиллокови ботаҷрибае вохӯрда, ба ӯ мегӯед: „Ман ташна ҳастам, ба ман каме об диҳед“.

			„Марҳамат, дӯстам, — мегӯяд ӯ, — ана, аз ин обдон нӯшед“.

			Вале агар шумо таклифи ӯро рад карда, он обро нанӯшед, на танҳо аз об маҳрум мешавед, балки дурӯғ будани „иқроршавиатон“, ки ташна ҳастед, маълум мешавад. Табиатан, вақте ки одам ташна мемонад, албатта об менӯшад. Ин ба ҳама маълум аст. Вақте ки ба шумо об таклиф мекунанд, шумо наметавонед онро нагиред ва нанӯшед.

			Асоси бахшида шудани гуноҳҳои мо — ин марги Масеҳ дар рӯи салиб аст. Дар Китоби Муқаддас хеле фаҳмо гуфта шудааст: „…ба василаи қурбонии якбораи ҷисми Исои Масеҳ тақдис ёфтаем“ (Ибриён 10:10). Исо 2000 сол пеш дар рӯи салиб ҷон дод. Вай ҷонашро барои бахшида шудани тамоми гуноҳҳои шумо, ки дар гузашта, ҳозира ва оянда мекунед, фидо кардааст. Айнан ҳамон тавре ки дар ривояти тиллоков оварда шудааст, „об“ — ин бахшиши Худованд аст.

			Вақте ки мо гуноҳ мекунем, байни мову Худои комил монеае ба вуҷуд меояд ва мо ҳис мекунем, ки „ташна“ ҳастем. Вале, агар мо ба „об“ мӯҳтоҷ буданамонро нафаҳмем, чӣ ҳодиса рӯй медиҳад? Довуд чунин мегӯяд: „Агар дар дили худ талбисро медидам, Худованд маро намешунид“ (Забур 65:18). Яъне, агар Довуд ба гунаҳкор буданаш иқрор намешуд ва гуноҳашро дар дилаш пинҳон медошт, аз он даст намекашид, ҳеҷ гоҳ лоиқи файзи бахшиш шуда наметавонист, яъне Худованд дуои ӯро намешунид.

			Ба воситаи тавбакунӣ мо аввал бо ақидаи Худо, ки рафтори бад намуда, гуноҳ кардаем, розӣ мешавем ва гуноҳамонро ба гардан мегирем (ҳамон тавре ки Довуд дар таронаҳои 31 ва 50-уми Забур дар гуноҳи худ нисбат ба Батшобаъ иқрор шудааст). Танҳо баъд аз он ҳис карда метавонем, ки Худо моро бахшидааст. Шумо дар худ дигаргуниро ҳис карда наметавонед, вале ҳамин тавр ҳам шуданаш мумкин. Баъд аз дар гуноҳҳои худ иқрор шуда, тавба кардан, мефаҳмед, ки байни шумо ва Худованд дигар ҳеҷ монеае вуҷуд надорад.

			Гап дар он аст, ки дар гуноҳҳо иқрор шудани шумо ба Худо фоидае намеорад. Ӯ бе ин ҳам аз ҳар як кори мо бохабар аст. Худованд танҳо ба фоидаи мо талаб мекунад, ки тавба кунем ва зиндагии худро поку тоза, дар муҳаббат ва бахшиши Ӯ идома диҳем. Ин махсусан барои бахшида шудани гуноҳҳое, ки аз алоқаҳои ҷинсии беникоҳ ба вуҷуд меоянд, муҳим аст.

			Бахшише, ки ҳамаи гуноҳҳоро дар бар мегирад

			Исо дар рӯи салиб баҳри, то абад аз мо дур намудани ҷазои Худованд барои гуноҳҳои содиркардаамон ҷони Худро фидо кардааст. Юҳаннои муқаддас инро асос карда, чунин навиштааст: „Агар мо гуноҳҳои худрo эътироф кунем, Ӯ амин ва одил аст, ки гуноҳҳои моро биомурзад ва моро аз ҳар ноинсофӣ пок намояд“ (1 Юҳанно 1:9). Худо нагуфтааст: аз ҳар ноинсофӣ, ғайр аз гуноҳе, ки аз алоқаи ҷинсии беникоҳ ба амал меояд. Аниқтараш Ӯ гуфтааст, ки аз ҳар ноинсофӣ ва дар ин ҷо гуноҳеро, ки аз алоқаи ҷинсии беникоҳ ба амал меояд, низ дар назар доштааст. Як бори дигар такрор мекунем, ки ин қурбонӣ чиро рӯпӯш кардааст? Ҳама чизро, ва ғайр аз фисқу фасод ва нуқсонҳои алоқаи ҷинсӣ? Не. Ин қурбонӣ ҳама чизро рӯпӯш кардааст. Худованди пурқудрату тавоно метавонад дар як сония лавҳасангеро, ки дар болояш тамоми гуноҳҳоятон навишта шудаанд, топ-тоза кунад.

			Ва ғайр аз ин, Худо ба мо дар Масеҳ ҳаёти навро медиҳад. Ва ҳамин ки бахшиши Худовандро қабул кардем, мо ҳамаамон иваз мешавем. Павлуси муқаддас гуфтааст:

			„Ва шуморо, ки дар гуноҳҳо ва дар номахтунии ҷисми худ мурда будед, бо Ӯ зинда карда, ҳамаи гуноҳҳоятонро омурзид. Ва он дастнависро, ки бо фароизаш моро маҳкум менамуд ва бар зидди мо буд, Ӯ хат зада, аз миён бардошт ва бар салиб мехкӯб кард“ (Қӯлассиён 2:13–14).

			Марги Масеҳ асоси бахшида шудани мо аст. Он ба мо ҳаёти навро бахшидааст ва акнун мо Исо ном шахсеро дорем, ки метавонад ҳар лаҳза ба хотири мо дар назди Худованд ҳозир бошад. Ӯ шоҳиди доимии он аст, ки агар Худо моро як бор бахшида бошад, пас ҳамеша мебахшад ва муҳим нест ки барои чӣ. Ҳатто агар гуноҳе карда бошем, бахшида мешавем, дар ҳолате, ки ба Исо ҳамчун ба Наҷотдиҳандаи худ умед бандем. Ин ҳақиқат аст. Юҳаннои муқаддас ба мо чунин фармудааст: „Фарзандонам! Инро ба шумо менависам, то ки шумо гуноҳ накунед; ва агар касе гуноҳ кунад, мо ба ҳузури Падар Шафоатгаре дорем, ки Исои Масеҳи Одил аст. Ва Ӯ кафорат аст барои гуноҳҳои мо, ва на танҳо барои гунаҳҳои мо, балки барои гуноҳҳои тамоми ҷаҳон низ“ (1 Юҳанно 2:1–2).

			
			Барои чӣ гуноҳҳое, ки аз алоқаи ҷинсии беникоҳ ба вуҷуд меоянд, ин қадар ҷиддӣ ҳастанд?

			Худо ҳамаи гуноҳҳоеро, ки аз алоқаи ҷинсӣ ба вуҷуд меоянд, мебахшад. Чунки ин гуноҳҳо аз гуноҳҳои дигар бадтар нестанд. Вале оқибати ин гуноҳҳо дар ҳаёти шахсию иҷтимоии ҳар одам бениҳоят ҷиддӣ мебошад. Саркоҳини (пастор) калисои шаҳри Вен Найси штати Калифорния, Ҷек У.Хейфорд инро чунин маънидод мекунад:

			
					1.Гуноҳҳое, ки аз алоқаи ҷинсӣ ба вуҷуд меоянд, ба қисмҳои аз ҳама махфии шахсияти мо мӯҳри худро мегузоранд. Вақте ки одам ба дунё меояд, аз ҷинси вай маълум мешавад, ки вай кӣ аст.

					2.Зоҳир шудани фаъолияти ҷинсӣ дар мо шаҳватро бедор месозад ва ҷойҳои аз ҳама нозуку ассосии моро ба хатар мегузорад.

					3.Мо медонем, ки Худо тамоми гуноҳҳоро мебахшад. Вале ба одамон бовар кардан мушкил аст, ки Ӯ гуноҳҳоеро, ки аз алоқаи ҷинсӣ низ ба вуҷуд меоянд, мебахшад.

					4.Никоҳ асоси муносибатҳои аз ҳама наздиктарини байни одамон аст. Вале гуноҳҳое, ки аз алоқаи ҷинсии ғайриникоҳӣ ба вуҷуд меоянд, ин асосро вайрон мекунад.

					5.Гуноҳҳое, ки аз алоқаи ҷинсии ғайриникоҳӣ ба вуҷуд меоянд, хатари таваллуд шудани одамонеро дорад, ки дар зиндагии худ ҳеҷ такягоҳе надоранд. Ва ин ҳодиса аксариятро маҷбур месозад, ки ба исқоткунӣ (аборт) розӣ шаванд.

					6.Гуноҳҳое, ки аз алоқаи ҷинсии беникоҳ ба вуҷуд меоянд, сабаби пайдо шудани касалиҳо шуда метавонанд.

					7.Гуноҳҳое, ки аз алоқаи ҷинсии беникоҳ ба вуҷуд меоянд, он муносибатҳоеро, ки ҷамоати калисоро ба ҳам мепайвандад, вайрон мекунанд. Ва агар ин муносибатҳо ба ҳамдигар вобастагӣ надошта бошанд, канда мешаванд. Ин кори шахсӣ шуда наметавонад.

			

			

			Хуҷҷатҳои тоза

			Вақте ки ман ба Ҷулиан ном шаҳраки зебои штати Калифорния, ки дар мобайни кӯҳҳо ҷой гирифтааст, кӯчидам, мошини фолксвагени тамғааш „Реббит“-ро харидам. (Реббит — калимаи инглисӣ буда, маънояш харгӯш аст). Лекин баъдтар маълум шуд, ки ин мошин дар роҳҳои кӯҳистон он қадар нағз намекашидааст. Бинобар ин ман ба мошинам қувватфизои турбиниро васл кардам ва ба занам гуфтам, ки ин барои „дилпур“ будан аст.

			Худи ҳамон рӯзе, ки ман „Реббит“-и тағйирдодаамро ба даст овардам, ба ман лозим шуд, ки ба шаҳри Рамона биравам. Ин шаҳр дар масофаи на он қадар дур аз Ҷулиан ҷойгир шудааст. Дар аснои роҳ як мототсиклрон бо суръати на он қадар баланд аз пеши ман гузашта рафт. Ман қарор додам, ки суръатро баландтар карда, аз мототсикл гузарам. Вале мототсиклрон нахост, ки ким-кадом „харгӯш“ (Реббит) аз вай пеш гузарад ва суръатро баландтар кард. Аммо ман қувватафзои турбинӣ доштам ва онро санҷиданӣ шуда ба кор даровардам. Он дар ҳақиқат ба кор даромад ва дар охири роҳи рост, ки баъд аз он хамгаште буд, ман аз мототсиклрон пеш гузаштам.

			Баъд аз ду гардиши дигар ман дар оинаи пеш дидам, ки аз қафои мо мошине чароғакҳои сурхро гирон карда меояд. Баъд аз чанд муддате ману мототсиклронро ходимони ГАИ — и Калифорния нигоҳ доштанд. Онҳо ба мо квитансияҳоро дода, гуфтанд, ки бояд ҷарима супорем. Албатта ман қоидаи роҳро вайрон карда будам ва бояд ҳатман ҷарима месупоридам. Чунки худро гунаҳкор меҳисобидам.

			Вале вақте ки ба идораи суди шаҳри Рамона барои супоридани ҷаримапулӣ дохил шудам, яке аз ходимони суд ба ман гуфт: „Агар шумо дар дарси сесоатаи ронандагӣ, ки барои бехатарии ҳаракати нақлиёт гузаронида мешавад, иштирок кунед, метавонед ҷарима насупоред. Ғайр аз ин, дар ҳуҷҷатҳои ронандагиатон ҳам ҳеҷ чиз наменависанд“. Ман ҳамин хел кардам ва баъд аз тамом шудани дарс, бо як варақчае, ки инструктор имзо карда буд, ба Рамона баргаштам. Онро ба ходими ГАИ супоридам. Вай варақчаро гирифта, чунин гуфт: „Ҳуҷҷатҳои шумо тоза ҳастанд“.

			Вақте ки ба мошини худ нишастам, аз он дар ҳаяҷон будам, ки ҳуҷҷатҳоям тоза ҳастанд. Ин ба он монанд буд, ки вақт қафо гаштаасту ман метавонам субҳи имрӯзаро як бори дигар аз сар гузаронам. Чунин фикр якбора он кореро, ки Исои Масеҳ бо гуноҳҳои ман дар рӯи салиб карда буд, ба ёдам овард. Ӯ ҳуҷҷатҳои маро поку тоза кард. Ӯ қарзҳои маро адо намуда, коре кард, ки ман бо Худо якҷоя шавам.

			Пас шумо мебинед, ки марги Масеҳ асоси бахшида шудани гуноҳҳои мо мебошад. Тамоми гуноҳҳое, ки дар замони гузашта содир шудаанд, гуноҳҳое, ки дар замони ҳозира содир карда мешаванд ва гуноҳҳое, ки дар оянда содир хоҳанд шуд. Марги ӯ ҳама чизро рӯпӯш кард. Вале чӣ тавр мо метавонем ин бахшишро дар худ ҳис кунем? Шояд мо фикр кунем, ки Худо ҳамаи гуноҳҳои моро мебахшад, вале он гуноҳҳоеро, ки аз алоқаи ҷинсии беникоҳ ба вуҷуд меоянд, бахшида наметавонад, чунки ин як намуди дигари гуноҳ аст. Вақте ки мо худро аз Худо чунон дур ҳис мекунем, ки ҳатто илтифоти Ӯро ба даст оварда наметавонем, чӣ воқеа рӯй медиҳад? Ва вақте ки худро гунаҳкор меҳисобем, чӣ кор бояд кунем?

			Озодшавӣ аз гуноҳ

			Дар ояти 5-уми таронаи 31-уми Забур Довуд чунин гуфтааст: „Хатоямро ба Ту маълум кардаам ва гуноҳамро аз Ту пинҳон надоштаам; гуфтам: „Ба ҷиноятҳоям пеши Худованд иқрор мешавам“ ва Ту айби хатоямро авф кардаӣ“. Шумо фаҳмидед, ки Ӯ чиро дар назар дорад? Албатта, гуноҳи шуморо дар назар дорад.

			На танҳо гуноҳ, балки айби шумо низ бахшида мешавад!

			Ин бахшиш то чӣ андоза пурра аст? Дар яке аз оятҳои намунавие, ки ба мо то чӣ андоза бузург будани ин бахшишро нишон медиҳад, чунин гуфта шудааст: „Ба андозае ки шарқ аз ғарб дур аст, ҷиноятҳои моро ба ҳамон андоза аз мо дур кардааст“ (Забур 102:12). Шояд саволе ба миён ояд, ки чаро барои муқоиса шимолу ҷанубро истифода накардаанд. Вале дар ин ҳолат мо метавонистем масофаи байни самтҳоро чен кунем. На мисли шарқу ғарб. Қутбҳои шарқу ғарб вуҷуд надоранд. Агар ба тарафи шарқ равона шавед, ба шумо лозим меояд, ки роҳи беохирро тай намоед. Ба тарафи ғарб равед ҳам ба ҳамин аҳвол дучор мешавед. Асос он аст, ки шумо ин масофаро чен карда наметавонед. Ин масофаҳо сарҳад надоранд ва беохир ҳастанд.

			Марги Масеҳ дар рӯи салиб барои гуноҳҳои мо низ ҳамин гуна пурра аст. Ва бояд бидонед, ки ҳуҷҷатҳоятон ба воситаи хуни Исо поку тоза шудаанд.

			Дар номае, ки ба Ибриён навишта мешавад, Худо чунин ваъда медиҳад:

			„…Ва гуноҳҳо ва шароратҳои онҳоро ба ёд нахоҳам овард. Ва дар он ҷое ки омурзиши гуноҳҳо ҳаст, қурбонӣ барои онҳо дигар лозим нест“ (Ибриён 10:17–18)…

			Аксар вақт мо маънои марги Масеҳро дар салиб намефаҳмем ва намедонем, ки он ба мо чӣ муносибат дорад. Оҳ, кошки ҳар яки мо Хабари хуши бахшида шуданамонро мефаҳмидем. Хушхабари Инҷил на аз он иборат аст, ки Исо барои наҷот додани одилон омадааст. Баръакс, Ӯ барои наҷот додани гунаҳкорон омадааст! Барои наҷоти онҳое, ки роҳгум задаанд. Ба Ӯ исбот кардан лозим нест, ки мо то чӣ дараҷа одамони хуб ҳастем. Пайғоми Ӯ — бахшиши мост! Ба гунаҳкор будани худ иқрор шудани ману шумо маънои онро надорад, ки мо ҳеҷ арзише надорем. Худо мехоҳад шуморо пурарзиш ва озод бубинад.

			Худро бахшида тавонистан

			Аксар вақт ба мо мустаҳкам гузоштани се қадами аввал муяссар мегардад — мо ба гуноҳ будани рафтори нодурустамон иқрор мешавем, дар назди Худо аз гуноҳҳоямон тавба мекунем, Ӯ моро мебахшад ва бо ҳамин ҳама кор хотима меёбад. Мо худамонро бахшида наметавонем.

			Худро бахшида тавонистан кори аз ҳама душвор аст. Ҳатто баъзе вақтҳо ба сарамон фикри худкушӣ меояд. Як одам чунин гуфта буд: „Ман мефаҳмам, ки Исои Масеҳ барои ман чӣ кор кардааст ва бо ин розӣ ҳастам. Вале ба назарам чунин менамояд, ки ман бояд кореро бикунам, то худамро бахшида тавонам“.

			Дарк кардани он ки Худо моро бахшидааст — як чиз аст, вале комилан пок намудани виҷдони худ аз ҳисси гуноҳ тамоман чизи дигар аст. Мо медонем, ки Худо моро бахшидааст, вале ба назарамон чунон менамояд, ки дар чунин маврид хотираи мо, ки гуноҳҳоямонро ҳамеша дар ёд дорем, аз хотираи Худованд мустаҳкамтар аст. Аз ин маълум мегардад, ки талаботи мо нисбат ба гуноҳ аз талаботи Худо зиёдтар аст.

			Барои озод шудани фикр ва ҳиссиётатон аз он ки гунаҳкоред, шумо бояд на танҳо бахшиши Худовандро дарк намоед, балки бояд худатон низ худро бубахшед. Шумо бояд бидонед, ки Худованд барои фаҳмидани он ки бахшида шудаед, пешакӣ ягон шарт намегузорад ва аз шумо талаб намекунад, ки худро ҷазо диҳед. Вай шуморо дӯст медорад.

			Ҳисси гуноҳ дигар вуҷуд надорад!

			Иҷозат диҳед, ки мисолеро тасвир намоям. Дар аввали ҳаёти масеҳиёнаам ман метавонистам дар назди Худованд ба гуноҳҳои содиркардаам иқрор шавам ва медонистам, ки Ӯ маро мебахшад, вале баъд барои кори кардаам азоб мекашидам. Ба зудӣ ҳиссиёти вазнини гунаҳкорӣ ба гарданам бор шуд. Ҳарчанд медонистам, ки Худо гуноҳҳои маро бахшидааст, мехостам бори дигар ба худ исбот кунам, ки сазовори чунин бахшиш ҳастам. Ман фикр мекардам, ки бояд ба ҳуқуқи бахшидани худ сазовор гардам. Ман гумон доштам, ки набояд ба ягон хатогие роҳ диҳам, чунки ба номи Исои Масеҳ хизмат мекунам. Магар ин аҷоиб нест, ки мо баъзе вақт нисбат ба худамон аз Худо дида муносибати ҷиддитаре дорем?

			Чанде пеш ҳодисае рӯй дод ва ба ман зоҳиру равшан шуд, ки дар кори бахшиш саволи асосӣ он нест, ки чӣ қадар ва чӣ гуноҳ кардам. Саволи асосӣ аз он иборат аст, ки вақте гуноҳ мекунам, ман чӣ хел ба Худо ҷавоб медиҳам.

			Як рӯз дар тарабхона шахсеро бисёр сахт хафа кардам. Ӯро дашному ҳақорат кардам, чӣ гапҳои баде нагуфтам. Албатта, ин гуноҳ аз тарафи ман буд. Вақте ки дар роҳ мерафтам, дар ҳақиқат айби худро дарк кардам. Баъд аз дарк кардани айби худ дар назди Худо барои гуноҳҳоям тавба кардам. Ман фаҳмидам, ки аз ин одам бахшиш пурсидан лозим аст.

			Ногоҳ аз роҳам баргаштам ва рост ба тарафи тарабхона рафтам. Дар он ҷо шахсеро, ки хафа кардам, ёфтам ва аз ӯ бахшиш пурсидам ва гуфтам: „Бародар, ман ноҳақ будам ва шуморо озор додам. Ман дар пеши Худо барои гуноҳам иқрор шудам ва аз роҳам баргаштам, ки аз шумо бахшиш пурсам. Шумо маро мебахшед?“

			Баръакси ҳол ӯ чунин гуфт: „Не. Ман шуморо намебахшам. Одамоне, ки мартабае шуморо доранд, дар чунин вазъият ин хел рафтор намекунанд“. Мо бисёр баҳсу мунозира кардем, лекин ӯ маро набахшид.

			Баъд аз лаҳзае бо сари хам ва дили ғамгин ба хона баргаштам. Ҳиссиёти айбдор буданам торафт зиёд шудан мегирифт ва ба худам савол медодам: „Ту чӣ хел ин гапҳои бадро гуфтӣ? Масеҳӣ магар бародарашро хафа мекунад? Худо чӣ хел туро баъд аз ин кори бади кардагият истифода бурда метавонад?“ Худазобдиҳии ман мисли суруди наве дар бораи ранҷу азоб ба гӯш мерасид. Бисёр афсӯс мехӯрдам ва мегуфтам: „Оҳ мани бадбахт!“

			Шумо дидед, ки ман чӣ кор кардам? Бахшиш аз ҷониби бародарро ман шарти зарурии бахшидани худ сохта будам. Ҳаёти худ ва муносибатҳои худро бо Худо ман ба рафтори шахси бегона вобаста менамудам.

			Аммо Худо бо ман кор карда гуфт: „Эй Ҷош, як лаҳзае ист, охир ин рафтори ту нодуруст аст-ку. Дар пеши ту ду роҳ истодааст: 1. Ё худро ғарқи гуноҳ менамоӣ. 2. Ё эътироф мекунӣ, ки Исои Масеҳ барои гуноҳҳои ту ҷони худро қурбон кардааст. Вақте ки дар назди Худо ва он шахсе, ки ӯро хафа карда будӣ, тавба намудӣ ва узр пурсидӣ, акнун дигар ғам нахӯр, осуда бош“.

			Ман дар болои ин масъала чанд муддате фикр кардам ва як бори дигар дар назди Худо ба гуноҳҳои худ иқрор шудам ва аз сидқи дил тавба кардаму гуфтам: „Эй Падари бузургвор, ман ҳам худро мебахшам“. Аз ҳамин лаҳза шурӯъ карда, ман ба чунин қарори қатъӣ омадам, ки муносибати худро бо он бародаре, ки ӯро ранҷонда будам, барқарор намоям. Лекин дар айни ҳол ман бояд ба он роҳ надиҳам, ки рафтори ӯ боварии маро дар бахшиши Худо шубҳанок созад.

			Дар тӯли якчанд муддат ман муҳаббат доштани худро нисбат ба ӯ нишон дода тавонистам. Оқибат муносибатҳои мо барқарор ва ҳамдигарфаҳмию ҳамдигарбахшӣ ва сулҳу салоҳ дар байни мо оғоз гардид. Дар ҳақиқат муносибатҳои мо нисбат ба замони пештара беҳтар ва хубтар шуд. Агар ман ба каломи Худо гӯш намедодаму гуфтаҳои Худоро пеши рӯй намеовардам ва худро гунаҳкор ҳисоб намекардаму дар назди Худо тавба намекардам ва худамро низ намебахшидам, ба ин гуна муваффақият ва комёбӣ ноил намегардидам.

			Вақте ки бахшидани худро рад менамоед

			Яке аз масъалаҳое, ки аз ҳама зиёдтар Худоро меранҷонад, бахшанда будани Худоро рад кардан ё беқадр донистани шахс мебошад. Вақте ки худи мо ба бахшидан монеъ мешавем, яъне гуноҳи худро намебахшем, он гоҳ мо Худои бахшандаю бахшояндаро аз худ дур мекунем ва инчунин некиҳо ва раҳму шафқатҳои Ӯро зери по меандозем. Агар мо худро набахшем, ин чунин маъно дорад, ки ҷони худро дар рӯи салиб барои харидани гуноҳҳои мо ба қурбонӣ додани Исои Масеҳ ҳоло ҳам каму нокофӣ аст. Гӯё ки мо мегуфта бошем: „Эй Худо ман аз Ту дар мавриди чӣ ва киро бахшидан, беҳтар ҳастам“. Охир тавбакунӣ ин розӣ шудан ва сари таслим фуруд овардан дар назди амру фармонҳои Худо мебошад. Зеро аз ҷониби мо бадӣ ва ҷинояту гуноҳ содир шуда буд. Ана барои ҳамин ҳам Худо барои бахшидани гуноҳҳоямон „тавбакунӣ“-ро фармон дод.

			Дар баробари худро бахшидан озодӣ ҳам меояд. Мактуби зерини Эми хурсандиеро нишон медиҳад, ки шумо низ дар худ ба воситаи худро бахшидан метавонед эҳсос кунед.

			„Ҷоши азиз!

			Суханони шумо ба ман таъсири бузурге бахшид. Ман ҳеҷ гоҳ намефаҳмидам, ки бояд худро бубахшам. Дар ин ҳафта ман аз қафасе, ки худам худамро ба он андохта будам, баромадам. Қафас — набахшидани худ буд. Ва ин набахшидан ба муносибати байни ману ҳамаи атрофиён ва алалхусус ба ёри дӯстоштаам як таъсири худро гузошта буд. Ман ӯро беҳадду канор дӯст дошта метавонистам. Аммо ба ӯ иҷозат дода наметавонистам, ки маро беҳадду канор дӯст дорад. Ҳарчанд ки рафторҳои то масеҳӣ шудан содир кардаамро ӯ бахшид. Шумо ҳамон рафтору кирдорҳои нодурусти содиркардаамро, ки худатон дар ин ҷо номбар кардед ман онҳоро дар ҳақиқат содир кардаам, — ман дар ҳақиқат худамро худам бахшида наметавонистам. Баъд аз сӯҳбатҳоямон ман худамро бахшидам ва дар муддати як рӯз бисёр ҳам пеш рафтам ва бофаҳму боидрок шудам ва ҷаҳонбиниям васеъ гардид. Умедворам, шумо фаҳмидед, ки ман таҳти калимаи пешравию комёбӣ ва васеъ шудани доираи ҷаҳонбинӣ чиро дар назар дорам. Ва он беҳад бузург аст!

			Ман ба шумо бисёр ташаккур мегӯям, барои он ки шумо ба ман ба воситаи гуфтаҳои Исои Масеҳ дар роҳҳои он ки, худам худамро бахшида тавонам, роҳнамоӣ кардед ва нишон додед“.

			Баъзан худро бахшидан нахостан аз такаббур ва мағрурӣ сар мезанад. Мо гумон мекунем, ки аз гуноҳ болотарем, ва бинобар ин намехоҳем худро ҳамон тавре ки ҳастем, бубинем — ҳол он ки дар асл мо инсонҳои заифем, ки метавонем хато кунем, ва на як бору ду бор, балки гаштаву баргашта. Хулласи гап, аз як тараф ҳангоми худро бахшидан масъалаи асосӣ дар ин нест, ки чанд маротиба ва то кадом дараҷа гуноҳҳои ҷиддӣ содир кардем. Балки масъалаи асосӣ дар он аст, ки дар вақти гуноҳ содир кардан ману шумо чӣ гуна чорабиниҳо меандешем ва кадом роҳҳоро ҷустуҷӯ мекунем.

			Пас коре карда, худро бубахшед. Худо шуморо мебахшад, зеро Худо шуморо дӯст медорад.

		

	
		
			Б о б и   с е ю м

			Дигаронро бахшидан

			Ба наздикӣ дар сарзамини Гавайя дар назди ман як шахси либоси шинам пушида бо ҳамсараш нишастанд. Байни ман ва онҳо як сӯҳбати ҷолибе оғоз гардид. Ман аз кору бори ӯ ба хубӣ огоҳ гардидам. Ӯ гуфт, ки дар як корпоратсия (иттиҳодия) ба сифати мушовир (консултант) адои вазифа менамояд. Иттиҳодия оид ба такмил ва баланд бардоштани ихтисоси кадрҳо ва ҳалли масъалаҳои онҳо буд.

			Вақте ман аз ӯ пурсидам, ки кадом мушкилиҳо ба назари ӯ аз ҳама зиёдтар намоён шудаанд, ӯ фикр накарда, зуд чунин ҷавоб дод: „Вазъиятҳои мухолифатомез“.

			Азбаски дар он вақтҳо барои омода сохтани гузориши навбатӣ дар бораи ҳалли маҳз ҳамин гуна вазъиятҳои ихтилофнок тайёрӣ медидам, зуд аз ӯ пурсидам: „Шумо барои ҳаллу фасли ин гуна ҳолатҳои ихтилофнок кадом роҳҳоро пайдо намудед?“.

			Ӯ як миҷа ҳам назада, зуд ҷавоб дод: „Бахшиш“. Ва илова кард, ки мушкилоти аз ҳама душвор, ки ӯ бо он рӯ ба рӯ гардидааст, аз он иборат аст, ки одамонро барои хотима додани золимию бераҳмӣ ба боварӣ орад ва бахшидани гуноҳҳои якдигарро таълим диҳад.

			Ин одам ҳамин тавр возеҳу равшан моҳияти муҳим будани бахшишро нишон дод.

			Барои чӣ бахшидан лозим аст?

			Ҳар вақте ки сухан дар бораи бахшиш меравад, Китоби Муқаддас бо тарзи кушоду равшан нишон медиҳад, ки мо вазифадор ҳастем якдигарро бахшем. Исо ба шогирдони худ гуфт: „Ва ҳангоме, ки дар дуо меистед, агар аз касе ранҷу озоре кашида бошед, гуноҳи вайро афв намоед, то ки Падари шумо низ, ки дар осмон аст, гуноҳҳои шуморо биомурзад“ (Марқӯс 11:25). Аз сари нав баъди дуои Худованд, Исо мегӯяд: „Зеро, агар шумо ба мардум хатоҳошонро бибахшед, Падари шумо, ки дар осмон аст, ба шумо низ хоҳад бахшид; ва агар шумо ба мардум набахшед, Падари шумо низ хатоҳои шуморо ба шумо нахоҳад бахшид“ (Матто 6:14–15).

			Ин ба ин тариқа ифода меёбад, ки гӯё бахшидани гуноҳҳои худ аз ҷониби худ ба он вобастааст, ки магар дигарҳоро бахшида метавониста бошем? Гӯё барои худро бахшидан марги Масеҳ асос шуда наметавонад. Лекин ин ба ҳамаи таълимоти боқимондаи Исои Масеҳ зид мебошад. Дар ҳақиқат суханони Исо, ба фикри ман, маънои онро дорад, ки агар мо аз бахшиши каси дигар саркашӣ намоем, он гоҳ иқрор шудан ба гуноҳҳои худамон дар назди Худо аз таҳти дил ва ҳаққонӣ нест. Ва мо ҳоло масъалаи бахшишу бахшиданро пурра нафаҳмидаем, дарк накардаем, ҳамонеро, ки Худо ба мо ато кардааст. Гуноҳҳои дигаронро набахшидани мо дар назди Худо шоҳиди он аст, ки тавбаи мо барои гуноҳҳоямон дар назди Худо аз сидқи дил набуд.

			Инчунин барои фоидаҳои бахшишро дониста гирифтан омил ва сабабҳои дигар низ вуҷуд доранд. Луис Смидз дар китоби пурмазмуну ҷолиби худ „Бахшидан ва фаромӯш кардан“ навиштааст:

			„Бахшиш — воситаи ягонаи ҳақ ва одил будан нисбат ба худ мебошад… Фарз кардем, ҳар гоҳе ки бадиҳои одамон нисбати шумо ба хотиратон биёянд, шумо дардро ҳис мекунед. Фарз мекунем, ки шумо майли ҳамеша фикр карданро дар бораи одамоне, ки шуморо ранҷонданд (ё дар бораи дардҳои худ) доред. Шумо асири ранҷу азобҳои пешинаи худ мешавед… Ягона роҳи халосӣ аз асирии он ғаму ранҷҳое, ки худ аз худ нест намешаванд, он аст, ки гуноҳи шахсеро, ки шуморо ранҷондааст, бояд бубахшед. Ҳамин тариқ ин бахшиш ба захми хотираи шумо шифо мебахшад. Зеро бо ин кор шумо нуқтаи асосии диққати худро иваз кардед“.

			Монеаҳое, ки дар роҳи бахшиш ҳаст

			Биёед, акнун ин монеаҳоро дида мебароем. Фаҳмидан ва дарк кардани он, ки мо бояд бубахшем ва қобилияти бахшиданро доро шавем, бо ду роҳи тамоман гуногун зоҳир мегардад. Аксар вақт дар худи мо ва ё дар муҳити ҳаёти мо монеаҳое пайдо мешаванд, ки онҳо барои бахшидан халал мерасонанд:

			
					[image: ]Ноустуворӣ. Агар мо дар худ нисбат ба атрофиён ноустоворӣ ҳис кунем, он гоҳ ҳар хел имкониятҳо меҷӯем, то ин ки худро дар назари худ ва ҳам дар назари одамони дигар баланд нишон диҳем. Яъне аз худ такаббур ва мағрурӣ зоҳир намоем. Вазъияти одами „ранҷидахотир“ метавонад ба мо як ҳиссиёти дурӯғеро диҳад.

					[image: ]Ҳолати асабоният. Дар номаи Павлус ба Эфсӯсиён 4:30–32 Павлуси муқаддас ба мо омӯзондааст, ки дар зери қувваи ҷаҳлу асабоният як лаззатеро ҳис мекунем. Ҳатто шахс метавонад бо оташин шудану қаҳру ғазаб аз ҳаёти худ лаззат бигирад. Баъзе аз воқеаҳои шармовар дар таърих аз сабаби он рӯй додаанд, ки касе ба ҳолати асабоният дучор шудааст ва дар ҳамин ҳолат амалеро иҷро кардааст.

					[image: ]Тарсу ваҳм. Вақте ки шумо касеро мебахшед, худро озордида нишон медиҳед. Агар шуморо як вақте ранҷонда бошанд ё зараре расонда бошанд, бояд шумо ӯро бубахшед ва агар ӯро набахшидед, ин набахшидани шумо дар атрофи шумо як девореро ба вуҷуд меорад ва дар айни замон он девор шуморо бо як тарсу ҳаросе фаро мегирад. Ба ин маънӣ ки шумо доимо дар фикри он мешавед, ки шояд рӯзе ҳамон душманатон он деворро рахна карда ба шумо наздик мешавад ва аз нав ба шумо зараре мерасонад. Бинобар ин ҳамин ҷиҳати масъаларо хулоса карда, доимо дар тарсу ҳарос умр ба сар мебаред. Аз ин ҷо мо метавонем ба чунин хулоса биёем, ки ҳатто душмани худро бахшидан лозим будааст.

					[image: ]Ҳисси дилсӯзӣ ва раҳму шафқат нисбат ба худ. Баъзе одамонеро мо мебинем, ки тамоми вуҷудашон аз раҳму шафқат нисбат ба худашон бунёд ёфтааст. Мисол шахсе мегӯяд: „Маро меранҷонанд, нисбат ба дигарҳо ман аз ҳама камбағалтарам. Вой мани бечора, вой мани бадбахт, намедонам додамро ба кӣ гӯям!“. Бартараф кардани ҳиссиёти хафагию ранҷиш барои кас бисёр мушкил аст. Агар ман бадбахту бечора набошам, набошад кӣ ҳастам? Ҳарчанд Китоби Муқаддас моро бовар мекунонад, ки тавассути Худо ва бо иродаи Ӯ ҳатто корҳои бад ба корҳои нек табдил меёбанд (ниг. Румиён 8:28). Инсон хоҳ нохоҳ мегӯяд: „Худои Худованд, он чизе ки бо ман рӯй медиҳад, ба манфиати некии ман нест ва Ту нотавон ҳастӣ, то дар ин кор кӯмаке ба ман кунӣ“.

					[image: ]Хафагии кӯҳнашудаи оддӣ. Шуморо ногаҳон як ҳиссиёти ки ба шумо номаълуме бо қувваи бениҳоят баланд фаро гирифт. Мард ё зан дар ин ҳолат чӣ гуна бояд ҷуръат карда, бо шумо рафтор намояд. Шумо ҳаракат мекунед, ки ҳиссиёти хафа будани худро муҳофизат намоед. То ки мард ё зан натиҷаи рафтори пасти худро пурра фаҳмад.

					[image: ]Фаромӯш карда натавонистан. Баъзеҳо мегӯянд, ки онҳо ҳамдигарро мебахшанд, лекин фаромӯш карда наметавонанд. Генри Уорд Бичер шарҳу эзоҳ дод, ки ҷумлаи „Ман бахшида метавонам, аммо фаромӯш карда наметавонам“, дар асл ин тавр аст, „Ман бахшида наметавонам“. Фаромӯшкунӣ маънои онро надорад, ки шумо қобилияти ба ёд овардани чизе рухдодаро надошта бошед. Фаромӯшкунӣ, аз тарафи дигар маънои онро дорад, ки дар қалби шумо ҳиссиёти хафагии пештара дигар дида намешавад ва шумо дигар хоҳиши қасос гирифтанро тамоман надоред.

					[image: ]Мағрурӣ. Мағрурӣ мегӯяд: „Ба ман бахшидан ва сулҳ кардан лозим нест, охир ман ба кӯмаки ӯ мӯҳтоҷ нестам. Ман хубаш аз ӯ худро ба канор мегирам ва сад дар сад метавонам бе ӯ зиндагӣ кунам ва ҳаётамро пеш барам“.

					[image: ]Муносибатҳои танқидӣ. Мо ҳамин хел ҳисоб мекунем, ки ин одам сазовори бахшиш нест. Зараре, ки ӯ расондааст, бисёр калон аст ва ин гуна инсонро хоҳ нохоҳ дигар карда намешавад. Чунин одамро бахшидан бефоида аст. Шахси ранҷ додагӣ бояд ҷазо гирад, на ин ки бахшида шавад! Лекин мо як бор аз худамон намепурсем, ки ба бахшиши Худо сазовор ҳастем ё не?

					[image: ]Қасосгирӣ. Баъзан қобилияти бахшиш ба қасосгорӣ табдил меёбад. Мо мехоҳем, ки одами моро ранҷондагӣ ба ягон бемуваффақиятӣ дар корҳои худ дучор шавад ё дар муносибат ба касе гапҳояшон гурезад ва байнашон ҷанҷолу хархаша ба вуҷуд ояд, беобрӯ шавад. Мо мехоҳем, ки он мард ё зане, ки моро ранҷонда буд, мисли мо ранҷ бинад, то ки айбу гуноҳи худро эҳсос кунад, ки чӣ тавр ба мо ранҷу азобҳоро ноҳақ раво дида буд. Мо бовар намекунем, ки Худо гуфта буд: „…Интиқом аз ҷониби Ман аст, Ман ҷазо хоҳам дод“ (Ибриён 10:30). Мо ба нишондодҳои Павлуси муқаддас аксар вақт гӯш намедиҳем, ки гуфтааст: „Ба ҳеҷ кас дар ивази бадӣ бадӣ накунед“ (Румиён 12:17).

					[image: ]Кам будани қувва. Баъд аз зарбаи сахт диданамон қувваи рӯҳонии мо намерасад, ки аз сидқи дил гӯем: „Туро бахшидам“.

			

			Кӯпрукҳоро насӯзонед

			Дар роҳи бахшиш мавҷуд будани чунин монеаҳоро ба ҳисоб гирифта, ман ҳамаро ба он чиз даъват мекунам, ки чунин гуфтаҳоро дар хотир оранд: „Бахшиданро рад кардан ин сӯзондани кӯпрук мебошад, ки рӯзе ин кӯпрук ба ман лозим мешавад“. Шумо касе ки набошед, талаботи бахшиш аз ҷониби одами дигар нисбат ба оне ки шумо тасаввур карда метавонед, бисёртар дарк карда мешавад.

			Шумо ва ман киро бояд бубахшем? Шумо ҳамаи онҳоеро, ки ба шумо зарар расондаанд, ё шуморо фиреб кардаанд ва ё таҳқир кардаанд, бояд бубахшед. Шояд шумо ба ягон хеши майзадаатон, ки дар ҳолати мастӣ ягон касро таҳқир кардааст, оилаашро талоқ додааст ва дигар гуноҳҳоро содир кардааст, як ҳисси бадбинӣ пайдо мекунед. Мумкин, то ҳоло шумо дар оташи қаҳру ғазаб чун мор ба худ мепечед, барои он ки дӯсти беҳтаринатон шуморо фиреб кардааст. Мумкин шумо ба корҳои баде, ки на танҳо ба шумо, балки ба ҳамсари шумо ҳам зарар овардааст, шарику олуда гардидаед.

			Вазъияти шумо ҳар қадар бад бошад ҳам, Худо метавонад онро ба манфиати шумо баргардонад.

			Оё ин маънои онро дорад, ки ягон воқеаи баде рӯй надода бошад? Албатта не. Оё Худо метавонад ин воқеаи бади рӯйдодаро ба некӣ баргардонад? Бале.

			Бахшидан вазъият ва шароитеро, ки мо дар он зиндагӣ мекунем, метавонад тағйир диҳад. Мо ҳар рӯз омурзиши Худоро эҳсос мекунем. Ӯ моро дӯст медорад. Ӯ моро на аз барои он қабул мекунад, ки мо пурраю комил ҳастем. Ва ё барои он ки мо ҳеҷ гоҳ ягон гуноҳе накардаем. Танҳо барои он ки Ӯ пурра моро мебахшад ва мехоҳад, ки мо бо Ӯ ягона бошем.

			Коррӣ тен Бум ном хонуме ин талаботҳоро дар худ озмоиш кард. Коррӣ бо хоҳараш Бетсӣ дар шаҳри Равенсбрук, дар яке яз зиндонҳои лагери консентратцонии натцистии „марг“ маҳкум буданд. Аз сабаби он ки натцистон нисбат ба Бетсӣ бераҳмона ва золимона рафтор намуда, ӯро азоб медоданд, ӯ дар он ҷо ба ҳалокат расид. Бетсӣ пеш аз маргаш ба хоҳари худ Коррӣ фаҳмонд, ки бахшидан аз бад дидан пурзӯртар аст. Баъди аз лагер озод шудан Коррӣ ба тарғиби ин чизи муҳими омӯхтааш машғул шуд. Ӯ ҳатто ба хотири он ба Олмон баргашт, ки ба сифати сафири омурзиш ном барорад. Яъне ба мамлакате, ки ӯ ва хоҳарашро сахттарин азобу ранҷҳо дода буд.

			Дар яке аз рӯзҳои якшанбе ӯ дар Мюнхен баромад карда, оид ба бахшиш номаҳои худро башорат дод. Дар охири маърӯзаи худ, дар байни одамоне, ки барои ӯро табрик кардан қатор истода буданд, шахсеро дид, ки дар ҳамон ҳабсхона вазифаи посбони зиндониёнро дошт ва хоҳари ӯро азоб дода буд. Он шахс Корриро нашинохта, дасташро барои табрик ва салом гуфтан дароз кард ва гуфт: „Ман барои маърӯзаи хубатон хеле сипосгузорам, хонумаи азиз, ин аҷоиб аст, ки Исо маро аз гуноҳҳо пок намуд“.

			Коррӣ аз дидани он одам лаҳзае дар ҷояш шах шуда монд ва зуд ӯро ба хотир овард. Чеҳраи ӯ чунон пеши назараш омад, ки ҳеҷ гоҳ наметавонист он чеҳраро фаромӯш кунад. Ӯ ба хотираш овард, ки чӣ хел ӯро бо занҳо дар ҳолати луб-луч маҷбур мекарданд, ки ҳаммом қабул кунанд ва ин ҳайвонтабиатон ва золимтинатон ба он занҳо песонда, чашм ало мекарданд. Ӯ рафтори ваҳшиёнаи онҳоро, ки нисбат ба хоҳари дӯстдоштаи ӯ мекарданд, ба хотир овард. Коррӣ наметавонист он одамро бубахшад. Ҳеҷ гоҳ гуноҳи ӯро бахшида наметавонист!

			Дар ин лаҳза қаҳру ғазаби Коррӣ ба дараҷаи олӣ расида буд, аммо дар айни замон ба ёди ӯ омад, ки Исо аз барои гуноҳҳои ин мард ҳам ҷони худро қурбон кардааст. Дуо гуфтанро аз дили худ сар кард: „Эй Худованд Исо! Ман гуноҳи ин мардро бахшида наметавонам, ба ман ёрӣ бидеҳ!“, „Бахшиши Худро ба ман деҳ“.

			Баногоҳ ӯ чунин эҳсос кард, ки ба бадани ӯ гармие давида истодааст. Ва ин гармӣ ба воситаи ӯ ба он мард гузашта истодааст. Коррӣ оҳиста дасти ӯро гирифт. Дар ин вақт дар дили Коррӣ як шарораи муҳаббат нисбат ба душманаш аланга зад ва ӯ маърӯзаи худро доир ба бахшиши гуноҳҳо чунон бо тавоноӣ ва қувваи зиёд давом дод, ки ӯро ягон ҳисси бадбинӣ, пастигарӣ ва ҳатто марг боздошта наметавонист.

			Бахшиш чунин маъноҳоро надорад

			Аксар вақт фаҳмидан осонтар аст, ки ин ё он чиз чӣ гуна маъно дорад. Албатта, ин суханҳо ба маънои „бахшиш“ тааллуқ доранд. Акнун дар поён мо маънои бахшишро шарҳу эзоҳ медиҳем.

			
					[image: ]Бахшиш — маънои ҳиссиётро надорад. Ин амали иродаи мо мебошад. Фарз кардем, ки ман хоҳиш надорам ва маҷбур ҳастам, ки инро аз рӯи дини худ иҷро намоям, ва боз ҳам ягон ҳодисаи аз рӯи дини худ бахшиданро ба хотирам оварда наметавонам, ки баъди он ман тағйирёбии ҳиссиётамро дарк накарда бошам.

					[image: ]Бахшидан — маънои онро надорад, ки мо вонамуд намоем, ки ҳеҷ воқеае рӯй надода бошад. Бисёр вақтҳо одамон ҳаёт ва зиндагиро давом медиҳанд, гӯё ки онҳо ҳеҷ гоҳ ба ягон душворие дучор нашуда бошанд. Дар бисёр оилаҳо аз рӯи гуфтаҳои дар боло овардашуда амал мекунанд, ки ҳар гоҳ ҷанҷоле ба вуҷуд ояд, ҳама худро ба канор мегиранд, то замоне ки ҳамааш гузарад. Лекин проблемаро надида гирифта, онро ҳаллу фасл карда наметавонед ва танҳо онро „дар оташи паст“ мегузоред. Агар мо нисбати ҳаллу фасли масъалаҳои ҷанҷолӣ ҳамин тавр хунукназарона рафтор намоем, он гоҳ ҷои тааҷҷуб нест, ки он масъалаи ҳалношуда аз сари нав бо қувваи зиёд авҷ хохад гирифт.

					[image: ]Бахшидан — маънои онро надорад, ки мо ба бадиҳо бо чашми пӯшида нигоҳ мекарда бошем. Баъзан мо аз он метарсем, ки гуноҳҳоро бахшидани моро аз сустмиҷозию беғайратиамон мефаҳманд. Бахшиш ба мо кӯмак мекунад, ки ба хафашавии шахсӣ хотима диҳем. Аммо маънои онро надорад, ки мо бо рафторҳои бадамон розӣ бошем. Исо ба мо инро нишон дод, вақте ки ӯ зани дар зинокорӣ ва фоҳишагӣ фошгаштаро бахшид ва ба ӯ гуфт: „Рав ва минбаъд дигар гуноҳ накун“.

					[image: ]Бахшидан — маънои беоқибатиро надорад. Агар ба номуси шумо таҷавуз карданд ва таҳқир карданд ва шумо одами ранҷ додагиро бахшидед, ин маънои инро надорад, ки шумо ба ягон идораи маъмурӣ доир ба ин гунаҳгор хабаре надиҳед ва талаб ҳам накунед, ки нисбати ин одам ягон чораи расмие (ҷазо) андешида шавад. Агар шумо зан бошед ва дар натиҷаи ин кор ҳомила шуда бошед, он гоҳ шумо пурра метавонед умед бандед, ки шахси ранҷ додагӣ ба ҷавобгарӣ кашида шуда, ғамхории кӯдакро ба ӯхдаи худ мегирад. Ин ҷазо ҳисоб намешавад, балки товони зарарҳои расондашуда ба шумор меравад. Шумо метавонед одами ранҷ додагиро бубахшед, аммо инсон хоҳ-нохоҳ бояд бо қонун сару кордор шавад ва ба оқибати рафторҳои нохуби худ дар назди қонун ҷавоб диҳад.

					[image: ]Бахшидан маънои онро надорад, ки шахси бахшидашуда ҳатман тағйир меёбад. Бахшидан чунин шарт надорад: „Агар шумо ваъда диҳед, ки чунин рафтор намекунед, ман шуморо мебахшам“. Баъди бахшидан дар инсон бисёр вақтҳо як қарор ва иродае пайдо мешавад, ки ӯ рафтори худро дигар кунад. Аммо бахшиши шумо бояд ба он равона карда нашавад, ки дар оянда шахси бахшидашуда ба зери назорати шумо гирифта шавад ва рафтори ӯ зери санҷиши шумо қарор бигирад. Гап дар он аст, ки оё дилозор ёрдами шуморо қабул мекунад ва оё дар ҳақиқат ӯ тағйир ёфтааст ё не, инро боварии шумо ба ӯ муайян месозад, лекин ин набояд шарти шумо бошад.

					[image: ]Ва ниҳоят, бахшидан шуморо аз ранҷу дардҳои оянда муҳофизат карда наметавонад. Аммо шумо агар имрӯз бахшида тавонед, ин ба шумо кӯмак мекунад, ки ранҷу ҷанҷолҳоро дар оянда сабуктар аз сар гузаронед. Агар шумо ҳамеша нисбат ба ранҷу таҳқирҳое, ки ба шумо медиҳанд, ҳамин гуна рафтори хубу хоксорона кунед, шумо ба ин рафтори хубатон ба афзудани ранҷу таҳқирҳо монеъ шуда, ба проблемаҳои калону ҷиддӣ табдил ёфтани онҳоро пешгирӣ менамоед.

			

			Бахшиш чӣ аст?

			
					[image: ]Бахшиш — ин баёни муҳаббати Худо аст, ки ташаббусро ба дасти худ мегирад. Шумо ҳеҷ вақт фикр накардед, ки: „Барои чӣ ман ӯро бояд бахшам? Ӯ ҳатто ягон бор афсӯси худро баён накардааст“. Ҳаввории муқаддас Юҳанно дар Китоби Муқаддас навиштааст: „Муҳаббат дар ин аст, ки на мо Худоро дӯст доштаем, балки Ӯ моро дӯст дошт ва Писари Худро барои кафорати гуноҳҳои мо фиристод“ (1 Юҳанно 4:10). Агар Худо мунтазир мешуд, ки мо тавба мекунем ва омурзиши ӯро мепурсем, ва дастҳояшро ба мо дароз намекард, мо то имрӯз дар гумроҳӣ умр ба сар мебурдем. Аммо Ӯ ташаббусро ба дасти худ гирифта, қадами аввалинро кард ва ба хуни Худ гуноҳи моро бахшид ва ба бахшиши Худаш даъват намуд.

			

			Ман ҳам дар бораи бахшиш таърихи худамро дорам. Ин таърих ба падари ман дахл дорад. Бисёр солҳо ман ӯро нағз намедидам. Барои ман ӯ як майзадаи шаҳрӣ ҳисоб мешуд. Бисёр вақт ман шарм медоштам, ки дӯстонамро ба назди худ даъват кунам. Метарсидам, ки онҳо падари маро маст мебинанд. Дар ҳолате ки онҳо меомаданд, ман дасту пои падарамро мебастам ва ба оғили аспон мебурдам, ки аз чашм пинҳон бошад. Гардани ӯро бо арғамчин баста ва сари ӯро ба болои сутун мебастам ва сонӣ пойҳояшро ба сутун ҷафс карда, баста мепечондам. Дар чунин шакл мебастам, ки агар ӯ худро аз ресмон халос карданӣ шавад, худашро буғӣ мекард, яъне бо зӯр задани худ худро буғӣ мекард.

			Баъди чанд муддате ки ман масеҳӣ шудам, Худо ба ман нисбати падарам муҳаббат дод. Муҳаббате, ки пеш ҳеҷ вақт набуд. Ман акнун метавонистам, ки ба чашмони падарам нигоҳ кунам ва гӯям: „Падарҷон, ман шуморо дӯст медорам ва мебахшам“. Баъди он ки ман бо падарам суханҳои бад мегуфтам ва рафтори бад мекардам, ин суханони ман ба ӯ таъсири сахт расонд. Баъди якчанд вақт ман сазовори шаъну шарафи калони зиндагӣ шудам, яъне падарамро ба назди Масеҳ овардам.

			Дар охир ман фаҳмидам, ки ман аз ҳамин падару модарам таваллуд ёфтаам ва ин тасодуфӣ набуд. Онҳоро Худо барои ман интихоб карда буд. Худо падару модари маро ва таҷрибаи ҷавонии маро барои он истифода бурд, ки маро шахсе намояд, ки имрӯз ҳастам. Хислату сифатҳои маро ба шакл дарорад, ҷобаҷогузорӣ кунад ва аз асирии азобҳо, ки маро фаро гирифта буд, халос шавам.

			Одатан тағйиротҳои зиндагӣ зина ба зина мегузашт, аммо зиндагии падари ман дар назди чашмонам тағйир ёфт. Баъд аз ин ӯ танҳо як бори дигар май нӯшиду дигар нанӯшид. Дафъаи дигар қадаҳи майро ба назди даҳонаш бурд ва зуд онро ба болои миз гузошт. Вай дигар мӯҳтоҷи май набуд. Бахшиш ҳаётро тағйир медиҳад. Дар бахшиш қувваи бузурге мавҷуд аст.

			Дар ҷамъияти мо чунин суҳанҳоро ба забон меоранд: „Шумо ҳуқуқ доред. Ба ҳуқуқҳои худ комёбу ноил гардед!“ Худо моро даъват кардааст, то ки онҳоеро, ки ҳуқуқҳои моро поймол мекунанд, бубахшем. Бахшиш ҳамаро фаро мегирад: аз хафагӣ сар карда то танқиду беэътиборию таҳқири шумо. Оё ин душвор аст? Ҳатман! Инро бо қувваи худ ноил гардидан қариб имконнопазир аст. Инак, бори дигар ба китоби Луис Смидз бармегардем. „Бахшидан ва фаромӯш кардан“: „Дар байни бахшиданро ҳис кардан ва қобилияти бахшидан доштан алоқае мавҷуд аст. Ин алоқа калиди ҳамаи масъалаҳои боқимонда мебошад“.

			Сулҳи аслӣ

			Чӣ хеле ки мо дидем, аксар вақт мақсади асосии бахшиш аз сулҳкунӣ иборат аст. Бо вуҷуди ин, агар шумо дучори таҳқирҳои шаҳвонӣ шуда бошед (нигаред ба боби 5), он гоҳ ақидаҳо оид ба сулҳ бо он одаме, ки шуморо ранҷондааст, як ҳиссиёти нафратро дар шумо бедор мекунад.

			Аз бисёр нуқтаҳои назар ҳиссиёти шумо ҳақ мебошад. Ба шумо лозим мешавад, ки худро аз ин одаме ки рафтори пур аз гуноҳ дорад, ба канор гиред, то он даме ки он одам аз гуноҳи худ халос шавад. Сулҳе, ки дар Китоби Муқаддас оварда шудааст, набояд шуморо аз сари нав ба вазъияти ногувор биёрад. Баъзан мо ба хатар ва ё азобу машаққатҳо дучор мешавем, лекин на дар ҷараёни оштикунӣ, яъне сулҳкунӣ.

			Аз тарафи дигар, одами ҷабрдида ҷуръат намекунад, ки дар бораи ин воқеаи рӯйдода ба ягон кас нақл кунад. Ҳатто ба дӯсти наздикаш ҳам дар бораи ин гуфта наметавонад. Аз ин нуқтаи назар сулҳкунӣ моро дорои қобилияте мекунад, ки бо одамон озодона муомила кунем.

			Ба ғайр аз ин, агар шумо дар хонае, ки шумо дар он ҷо ба воя расидаед, дучори таҷовуз шавед, он гоҳ ҳиссиётҳои шумо нисбат ба одаме, ки ба шаъни нафси шумо расидааст, гуногун мебошанд. Охир онҳо падар, тағо, амак, бародар ва модари шумо буда метавонанд. Шояд шумо ин шахсро дӯст медоред ва зуд сулҳу оштӣ мекунед. Дар сурати зуд оштӣ кардан, кибру ғурури пештара хотима меёбад ва бехатарии шумо тез таъмин мегардад. Ин ҳамон ҳолатест, ки бахшиши ҳақиқӣ шуморо ба сулҳи аслӣ оварда мерасонад.

		

	
		
			Б о б и   ч о р у м

			Халосӣ аз занҷири кинаву адовати пештара

			Шумо вақтро ба ақиб гардонда наметавонед. Ин шуморо ғамгин мекунад. Лекин як чиз моро хурсанд мекунад, яъне Худо ҳамаи бадиҳоро ба манфиати мо ҳал мекунад. Ба воситаи омурзиши худ Ӯ ба мо дили пок додааст. Лекин фақат саволе ба миён меояд, ки мо худро аз ғурури пештара чӣ гуна пок месозем? Шумо чӣ хел ба ҳаёти нав шурӯъ мекунед?

			Тағйир ёфтани рафтору одоб

			Тағйирёбии рафтор доимо дар тағйирёбии эътиқоду боварӣ ҳосил мешавад. Агар ин хел набошад, он гоҳ дар асл тамоман ягон тағйирот дар эътиқоду боварӣ мавҷуд намебошад. Ин танҳо нияти нек асту халос.

			Китоби Муқаддас мегӯяд: „Акнун самаре оваред, ки сазовори тавба бошад“ (Матто 3:8). Калимаи тавба маънои тағйирёбии тарзи фикрро дорад. Барои ҳамин, вақте ки мо тавба мекунем, ҳиссиёти мо ва нуқтаи назари ҷаҳонбинии мо низ тағйир меёбад. Тавба аз гуноҳҳои шаҳвонию фоҳишагӣ маънои тағйирёбии фикррониро дорад, ки бахшиш ё ки аз рафтори гуноҳи пештара худро сафед кардан мебошад.

			Тавба иборат аст аз бахшишпурсӣ ва сафедкунии рафторҳои пур аз гуноҳи худ дар гузашта то даромадан ба роҳи рост ва поки Худо ва ҳурмати он.

			Тавба маънои онро дорад, ки бошуурона фармудаҳои Худоро эътиқодмандона қабул карда, роҳҳои ғалатеро, ки мо бо он мерафтем, рад карда, роҳи Худоро интихоб менамоем. Баъд аз он ки рафтори пургуноҳи гузаштаи худро ба ёд овардем ва номбар кардем, ва гуноҳҳоямонро эътироф кардем, бахшиши Худоро сазовор шудем ва худро низ бахшидем, акнун вақте расид, ки бо дигар тарз рафтор кунем. Тавбаи ҳақиқӣ ҳамеша боиси амал, яъне „самари тавба“ мегардад.

			Иҷозат диҳед воқеаеро тасвир ва нақл намоям. Тасаввур кунед, ки зани танҳо ҳастед. Шумо бо як шиносатон ду ё се маротиба хоб рафтед ин рафторатон берун аз одоб аст. Аммо шумо нағз медонед ва мефаҳмед, ки одами бо шумо ҳамболиншуда намехоҳад алоқаи ҷинсиро бо шумо бас кунад. Шумо ба гуноҳҳои худ дар назди Худо иқрор мешавед ва эътироф мекунед. Инчунин бахшиши Худоро қабул мекунед ва худро низ мебахшед. Ва акнун тавбакуниро иҷро намуда, кӯмаку ёрии Худоро доро шуда, метавонед алоқаро бо ӯ биканед. Шумо медонед, ки бояд ин корро кунед, вагарна ба рафтору кирдори ношоистаи пештараатон бармегардед.

			Даст кашидан аз ахлоқи бад

			Дар бисёр мавридҳо ҳангоми саршавии алоқаи ҷинсиатон ба шумо зарур аст, ки иродаи қавие аз худ нишон диҳед. Ҳамин ки алоқаи ҷинсӣ оғоз гардид, ба ҳолати аввала баргаштан душвор мешавад, яъне аз ин кор даст кашидан дигар осон нест. Ҳол он ки беҳ шудани вазъияти мо дар оянда талаб менамояд, ки зуд аз ин кори нопок даст кашем.

			Бо ҳамболини худ маслиҳат накарда, бояд мустақилона дар бораи кандани алоқа қарори қатъии худро қабул кунем. Барои чӣ? Барои он ки ин қарори шумо аст, яъне ин вобаста ба шумо мебошад. Шумо ба ҳаёти худатон ҷавобгар ҳастед. Агар шумо доир ба қарори қабулкардаатон бо ягон дӯстатон ё зане маслиҳат кунед, бо ин шумо қадами аввалинро дар роҳи рад кардани қарори қабулкардаатон мегузоред.

			Пеш аз он ки шумо ба назди дӯстатон равед, қароре қабул кунед, ки алоқаро бо ӯ меканед. Аз ӯ ҳатто доир ба ҳаллу фасли ин масъала напурсед ва фикри ӯро қабул накунед. Ин хоҳишу илтимос нест. Дар назди Худо қарор қабул кунед, ки алоқа аллакай канда ва баста шудагӣ аст. Он гоҳ мақсади сӯҳбат ва суханронӣ оид ба эълону шарҳу эзоҳи қарори қабулкардаи шумо мешавад. Ба ибораи дигар, рафтори шумо зуҳуроти берунии тағйири тарзи фикрронӣ мегардад. Ин маънои онро надорад, ки Худо шуморо боз як намекунад. Агар боз алоқаи ҷинсӣ сар шавад, дар бисёр мавридҳо ба шумо кандани алоқаи ҷисмонӣ, эҳсосӣ, рӯҳӣ аз он одам лозим меояд.

			Шояд самараи тавбаатон ҳамин қарорест, ки дар оянда шумо бо „чунин“ алоқаҳо машғул намешавед. Шояд ин барои шумо чунин маъно дорад, ки шумо баъди қабул кардани чунин қарор ҳеҷ гоҳ бо дӯстон ва дугонаҳоятон хоб намекунед. Шояд, агар дар ақди никоҳ бошед, он гоҳ шумо рафтори ишқварзии худро бо занону мардону ҷои коратон хотима медиҳед. Шояд ин чунин маъно дорад, ки шумо дигар бо занҳои ҷои коратон ба хӯрокхӯрӣ намеравед ва бо онҳо зино намекунед.

			Ҷавобгариро ба ӯҳдаи худ гирифтан

			Алоқаҳои нодурусти ҷинсӣ кори шахсӣ нест. Нақшаи Худо ҳамаи он чизҳои арзишноке мебошад, ки дар муносибатҳои бавуҷудомада мавҷуд аст, ҳам ҳозир ва ҳам дар оянда. Аммо ин ба таҳқирот ва фасоди ҷинсӣ дахл надорад — вақте бо шахсе ки ҳамсари шумо намебошад, алоқаи ҷинсӣ мекунед, шумо бо ин роҳ ба ӯ ҷабр мекунед, ҳатто агар ӯ ба ин тайёр бошад ё худаш ба он даъват карда бошад.

			Агар шумо дар қайди никоҳ бошед, он гоҳ ҳар як алоқаи ҷинсии берун аз никоҳи худ барои ҳамсари шумо ҷабри калон мешавад.

			Худо мунтазири он аст, ки мо аз одамоне, ки як вақте онҳоро хафа карда будем, бахшиш пурсем. Ин асосан дар масъалаи гуноҳҳои шаҳвонӣ муҳим мебошад, чаро ки дар ин лаҳзаҳо ҳиссиёту озурдадилӣ метавонад ба қалби инсон нақшаи пуртаъсире гузорад. Агар шумо яккаву танҳо бошед ва ба мулоқот рафта бошед, он гоҳ метавонед ба назди дӯст ва ё дугонаатон равед ва гӯед, ки: „Медонед, ман дина шаб на танҳо дар назди Худо гуноҳ кардам, ман шуморо низ хафа кардам. Ман ба гуноҳи худ иқрор шудам ва аз Ӯ бахшиш пурсидам, Худо гуноҳҳои маро бахшид. Акнун ман аз шумо омурзиш мепурсам“. Бо ин коратон шумо қувваи иродаи Худоро намоиш медиҳед. Ин як масъалаи бисёр бузург аст, ки шумо иҷро мекунед. Ҳарчанд ки ҳамхобаи пешинаи шумо дар ин алоқаи шумо ягон бадиеро намебинад.

			Дар ин ҷо ҳоҷат ба тарғиб кардан ва аз ӯ ҷавоберо интизор шудан нест. (Зеро чӣ хеле ки мо дар бобҳои боло қайд намудем, асоси бахшидани гуноҳҳо аз тарафи Худо меояд, на аз ҷониби ҳамхоба). Лекин, аз як тараф, ин суханони шумо метавонад фазои ҳаёти шуморо поку тоза кунад. Ҳамин тариқ, агар инсон бо фикрҳои шумо дар бораи бадии алоқа розӣ набошад, он гоҳ ин вохӯрӣ, ҳатто агар дар ивази бахшидани ҳамдигар пайдо шуда бошад ҳам, асоси барқароршавии алоқаҳои шумо шуда наметавонад.

			Агар шумо дар қайди никоҳ бошед, пеш аз он ки аз ҳамсаратон бахшиш пурсед, барои кӯмак ба кашиши масеҳӣ ё ки ба саркоҳин муроҷиат намоед (Дар интихоби ёрдамчӣ бисёр боэҳтиёт бошед, зеро ӯ бояд бисёр оқилу доно бошад, то ки бахшиданро ба даст орад ва баҳои лозимӣ диҳад). Гумон накунед, ки баъд аз сӯҳбати кӯтоҳмуддате ҳамаи корҳои шумо ислоҳ ва ҷо ба ҷо мешаванд.

			Акнун як қатор маслиҳатҳои амалиро доир ба бахшидан дида мебароем.

			
					[image: ]Айбро ба гардани одами дигар бор накунед. Масалан, бо ин суханҳо бахшиданро оғоз накунед: „Медонам, ки аз ту бахшиш пурсидан лозим аст, лекин ин ба айби ман нашудааст…“ ё ки: „Агар ман ҳам гунаҳкор бошам…“. Ҳамаи ин суханҳо кӯшиши ғайрисамимии бадном кардани шахси дигар мебошанд. Ҳамон одам шояд аз барои ногувор будани вазъият ҷавобгариро ба зиммаи худ мегирад. Лекин шумо бояд пеш аз ҳама ҳиссаи худро дар ин гуноҳ возеҳу пурра нишон диҳед. Баъд дар ҷараёни фаҳмондан ё оштикунӣ шумо метавонед нишон диҳед, ки одами дигар чӣ нақшаеро бозидааст.

					[image: ]Ошкоро ва шахсан сӯҳбат кунед. Як марди ҷавоне барои гуноҳи худ ба рӯи дӯстдухтараш нигоҳ карда натавониста, ба воситаи сабтҳои видеоӣ аз ӯ бахшиш пурсид. Ин кори ношоиста ба дили духтар, ки дар он вақтҳо донишҷӯ буд, бисёр сахт расид ва ӯ лентаи кассетаро дар видео дар байни ҷавонони мактаб ҳангоми танаффус намоиш дод. Гуноҳро дар ҳуҷҷатҳо сабт накунед, Худо онро аз хотир мебарорад. Ба мо хотиррасонии доимӣ даркор нест, то ки дар натиҷа моро доимо дунболагир шавад ва таъқиб кунад. Бо телефон гапзанон кунед ё ҳангоми вохӯрӣ.

					[image: ]Агар одам шуморо набахшад, тааҷҷуб накунед. Баъзан барои инсон ягона роҳи мубориза бар зидди айби худ муҳокимаи рафтори худ мебошад. Агар ӯ шуморо бахшад, он гоҳ бо ин ӯ мувозинати рӯҳии худро вайрон мекунад, зеро ки заминаи муҳокимаронӣ гум мешавад.

			

			Канорагирӣ аз васвасаи шайтон

			Вақте ки Ҷорҷ ҳангоми ба хона омадан ба кинотеатр даромад, ӯ дар он ҷо филмҳои эротикӣ (шаҳвонӣ) тамошо кард. Баъд аз тамошо кардан ӯ ба душвориҳо дучор шуд. Ду ва ё се рӯз дар ҳафта ӯ ҳиссиёти худро идора карда натавонист. Ва баъзан ӯ ҳангоми аз кинотеатр баромадан ба қаҳвахона медаромад ва дар он ҷо бо фоҳишаҳо май мехӯрду шабро дар он ҷо рӯз мекард. Ин кор ба ӯ одат шуда буд.

			Баъд аз як чанд саргузаштҳои худ ӯ худро айбдор ҳис намуд, лекин ӯ далерӣ ва ҷасурӣ надошт, ки ба ин кори ношоям хотима диҳад. Ӯ ҳатто розӣ буд ва дарк кард, ки дар ҳақиқат нодуруст рафтор карда истодааст. Ӯ тайёр буд, ки ба гуноҳҳои худ дар назди Худо иқрор шавад ва бахшиши Худоро талаб кунад. Лекин, воқеа чунин сурат гирифт, ки ҳеҷ чиз ба ӯ кӯмак карда наметавонист. Рӯзе Ҷорҷ ба назди саркоҳин рафту аз ӯ ёрӣ пурсид. Саркоҳин аз Ҷорҷ пурсид, ки шумо кадом кинотеатрро ҷолиби диққат мешуморед? Ҷорҷ ҷавоб дод, аммо саркоҳин ба фикру хаёл каме фурӯ рафту пурсид: „Ҷорҷ, шояд ин ҳамон кинотеатрест, ки аз ҷои кори шумо на он қадар дур аст?“

			Ҳамон хел ҳам дар ҳақиқат сурат гирифт. Лекин худро аз васвасаи кинотеатр ба канор гирифтан он қадар мушкил ҳам набуд. Ҷорҷ мебоист бо роҳи дигар ба хона меомад, то ки кинотеатр ба назараш намерасид. Ӯ ҳам ба ҳамин қарор омад, ки минбаъд бо роҳи дигар ба хона биёяд.

			Барои Ҷорҷ натиҷаи тавба маънои аз кор рост ба хона баргаштанро дорад. Фақат бо ин роҳ Ҷорҷ метавонист аз занҷири шайтон халосӣ ёбад.

			Барои ҳаёти навро баъд аз пок шудани қалб шурӯъ кардан аз ҳама беҳтараш ба васваса наафтед. Барои барқарор кардани „бокирагии рӯҳонӣ“ шумо бояд аз роҳе, ки шуморо ба гуноҳ мебарад, худро боздоред. Шумо ҳамаи инро бояд баръакси ҳол кунед, вагарна шуморо васвасаи шайтонӣ фаро мегирад ва ба сӯи шакли зиндагии пештара мебарад. Ҳаввории муқаддас Павлус моро огоҳ кардааст: „…Дар бораи ҳавасҳои шаҳвонии ҷисм ғамхорӣ нанамоед“ (Румиён 13:14). Ба ин боварӣ ҳосил кунед, ва шумо ба пеш ҳаракат менамоед.

			Бартараф кардани васвасаҳо аксар вақт дар аъмоли Юсуф дида мешавад. Юсуф аз рӯи нишондодҳои Китоби Муқаддас дар боби „Ҳастӣ“ яке аз роҳбарони қавми Исроил буд. Вақте ки Юсуф ба Фӯтифар хизмат мекард, ӯ вазифадор буд, ки хонаи ӯро посбонӣ намояд. Фӯтифар яке аз бойҳои дарбори фиръавн дар Миср буд. Юсуф ба зани Фӯтифар маъқул шуд. Вақте ки Фӯтифар ба кор рафт, занаш кӯшиш кард, ки Юсуфро ба худ моил кунад ва ҳамбистари худ гардонад. Ӯ барои ин ҳамаи имкониятҳоро фароҳам овард. Дар ҳақиқат ӯ ҳатто илтимос кард, ки Юсуф бо ӯ бихобад. Аммо Юсуф устуворӣ зоҳир карда, ба зани Фӯтифар гуфт, ки ҳеҷ гоҳ бар зидди Худо гуноҳ содир нахоҳад кард ва ба таклифаш ҳеҷ розӣ нашуд.

			Вале зани Фӯтифар аз нияту хоҳиши худ ҳеҷ барнагашт. Дар охир ӯ Юсуфро танҳо дастрас кард ва аз ақиби куртаи ӯ кашид ва мехост, ки бо ӯ бихобад. Лекин Юсуф бо ӯ дар танҳоӣ наистод ва низ ҳеҷ чизро шарҳ надод, то ки хотири ӯро озурда насозад. Ӯ аз хона давида баромада рафт.

			Лекин ин саргузашт бетаъсир намонд. Зани Фӯтифар дар ҳолати қаҳру ғазаб Юсуфро тӯҳмат кард, ки ба шаъну нафси ӯ расидааст. Дар натиҷаи пурсишу тафтиш Юсуфро ба зиндон партофтанд, аммо Худо ӯро аз зиндон озод кард ва ӯ яке аз одамони пурқудраттарини ҷаҳон, баъд аз фиръавн дар ҷои дуюм машҳури олам шуд.

			Одати ҷавоб доданро дастрас кунед

			Самараи тавба инчунин маънои онро дошта метавонад, ки ба Худо бигӯед, ки касеро меёбед, то дар назди ӯ ҳисобот бидиҳед. Худо албатта хоҳони он аст, ки мо рафиқи наздики худро дошта бошем, то ки ӯ ба мо дар муносибати ҳамдигарии мо бо Масеҳ кӯмак кунад. „Ду нафар аз як нафар беҳтаранд, чунки барои онҳо аз меҳнаташон музди хубе пайдост. Зеро ки агар яке афтад, дигаре аз онҳо рафиқи худро бармехезонад. Валекин вой ба ҳоли он одами танҳо, вақте ки ӯ афтад ва касе набошад, ки ӯро бархезонад“ (Воиз 4:9–10). Павлуси муқаддас мегӯяд, ки бояд „бинобар ин якдигарро тасаллӣ диҳед ва якдигарро обод кунед, чунон ки низ мекунед“ (1 Таслӯникиён 5:11).

			Агар шумо зан бошед, шояд шумо мехоҳед дугонаи наздике дошта бошед, ки қонунҳои Худоро риоя мекарда бошад ва баҳри тозагии ҳаёташ кӯшиш мекарда бошад. Ба назди ӯ равед ва ба ӯ бигӯед: „Биёед, дар назди якдигар дар бораи ҳаёти хушахлоқона ҳисобот медиҳем“. Аз барои якдигар дуо карданро шурӯъ кунед. Вақте ки яке аз шумоён ба шабнишинӣ биравад, дуюминаш дуо гӯяд, ки дугонаи ӯ аз чорчӯбаи ахлоқи намунавӣ берун набарояд.

			Фақат бо зан барои якдигар ҳисобот диҳед, на бо мард. Дуои якҷоя ва муҳокимаи эҳсосот амали бағоят маҳрамонда аст. Агар шумо бар зидди майлҳои гомосексуалистӣ мубориза мебурда бошед, ин гуна *муносибатҳоро (*дуои якҷоя) бо ҳамҷинси худ якка ба якка барқарор накунед. Ба шумо гурӯҳе мувофиқат мекунад, ки аз се кас иборат буда, ақаллан яке аз онҳо гомосексуалист нест.

			Мехоҳам ба одамоне, ки дар аҳди никоҳ нестанд, маслиҳат диҳам, ки вақти зиёди худро ба омӯзиши Китоби Муқаддас ва иҷрои дуо ҳамроҳ нагузаронанд. Вақте ки дар байни зану мард муносибатҳои бисёр наздики рӯҳӣ, мустаҳкамшавии дӯстӣ ва дигар муомилаҳо барқарор мешаванд, дар миёни онҳо метавонад зуд алоқаи ҷинсӣ ба вуҷуд биёяд. Шумо метавонед муносибати ҷинсӣ ҳосил кунед, вале худатон инро ҳис накунед. Ана барои чӣ ҳар қадаре ки шумо дар никоҳи рӯҳонӣ бо ҳамсаратон наздик шавед, ҳамон қадар ҳаёти ҷинсӣ фаъолиятноктар мегардад. Ин начандон фаҳмо аст, аммо ин ҳақиқат аст.

			Ин маънои онро надорад, ки якҷоя дуо кардан лозим нест. Аммо зимни якҷоя дуо кардан чунин гуфтаҳоро бояд зикр кард:

			
				1.Дуоро кӯтоҳтар кардан;

				2.Ин вақтро ба Худованд бахшидан;

				3.Барои дигарон дуо кардан;

				4.Дар дуо тамоман муайян будан лозим аст.

			

			Дар дуо нагӯед, ки шумо яккаву танҳо ва мунтазири никоҳ ҳастед, то ки машғули шаҳват шавед. Чунин дуо ба сӯи алоқаи ҷинсӣ даъват мекунад. Ҳиссиётҳои шумо (танҳоӣ ва мубориза) аз рӯи қонун ҳастанд. Доир ба ин ҳиссиётҳои шумо бояд бо рафиқони наздики худ, ки бо онҳо муносибатҳои ошиқона надоред, ҳамсӯҳбат шавед.

			Ба санҷиш тайёр бошед

			Ба санҷиши нормаҳои ахлоқӣ тайёрӣ бинед. Рӯзе мешавад, ки санҷиш карда мешавед. Мумкин дар шумо васвасаи баргаштан ба тарзи зиндагии пештара ба вуҷуд ояд, ки байни шумо ва Худо девореро месозад.

			Дар назди одаме, ки ҷавоб медиҳед, софдилу поквиҷдон бошед. Шумо фақат ҳамон вақт шикаст мехӯред, ки агар нормаҳои аҳлоқро вайрон кунед ё талаботҳои ахлоқро кам кунед. Дар хотир дошта бошед, ки шумо бо дастигирии Худо бо роҳи пок рафта метавонед, ҳарчанд ки қадамҳои аввалин душвор ва ноустувор бошанд.

			Самараи тавбаро инкишоф диҳед. Агар шумо алоқаи берун аз ахлоқ дошта бошед ва эҳтимол аст, ки ин алоқа такрор мешавад, он гоҳ зуд ин алоқаро барканед. Он чизе, ки дар назари шумо муваққатан ҳалли масъала ба ҳисоб меравад, дар амал назар ба он чизе, ки шумо дар паси зиндагиатон мондед, саршавии як чизе бисёр зебо мебошад.

			Ҳеҷ гоҳ дер нест

			Душмани Худо шайтон шояд кӯшиш мекунад, ки ба шумо ҳисси айбдорӣ ва ноумедиро талқин кунад, ҳарчанд ки бахшиши Худоро низ дошта бошед. Шуморо метавонад азоби виҷдон ва эҳсоси белаёқатӣ, яъне ҳиссиёте, ки шуморо аз Худо дур кардааст, азият диҳад.

			Лекин шайтон аз болои шумо ҳеҷ гуна салтанат надорад! Ӯ метавонад ҳар қадар кӯшиш кунад, лекин ягон суду фоида надорад. Шумо бояд фақат мустаҳкам бошед ва бо овози баланд такрор кунед: „Ман пок ва тоза ҳастам, ман фарзанди Худоям, ман ба Исои Масеҳ муносибати шахсӣ дорам“. Ба Румиён 8:28 нигаред, дар ҷое, ки Павлуси муқаддас гуфтааст: „Дар баробари ин мо медонем, ки ба дӯстдорони Худо, ки мувофиқи пешбинии Ӯ даъват шудаанд, ҳама чиз бар нафъашон ёрдам медиҳад“.

			Диққат диҳед, ки дар ин ояти овардашуда гуфта намешавад, ки ҳамаи чизҳои рӯйдода хуб аст. Аниқтараш гуфта шудааст, ки Худо ҳама чизро ба нафъи мо ҳал мекунад. Алоқаҳои ҷинсӣ то никоҳ ва берун аз никоҳ — инҳо манфиати мо нестанд. Аммо вақте ки мо ин гуноҳҳоро эътироф мекунем ва онҳоро рад мекунем, дар ин сурат Худо ба воситаи муҳаббати Худ онҳоро ба манфиати мо бармегардонад. Нагузоред, ки ба васвасаи шайтон рафта ва ба суханҳои дурӯғомезонаи ӯ дода шуда, ба ҳисси ранҷу азобҳои беҳуда гирифтор шавед. Фаромӯш накунед, ки Худо шуморо дӯст медорад ва тағйир ёфтан ва иваз намудани роҳи хато ба роҳи дуруст ҳеҷ гоҳ дер намешавад.

			Ҳангоми вохӯрӣ бо донишҷӯён як зани ҷавон ба назди ман омада гуфт: „Ҷош, медонед чӣ, ман ду сол пеш масеҳӣ шуда будам. Аммо баъзе хатогиҳое, ки дар соли якуми ҳаёти масеҳиёнаам содир намудам, ҳам Худоро, ҳам одамонро ва худи маро шармандаву хиҷил месохт. Ман ба ҳамаи ин гуноҳҳоям дар назди Худо иқрор шудам ва Ӯ маро бахшид. Акнун ман намунаи он шудам, ки чӣ хел Худо ҳама чизро ба манфиати кас табдил дода метавонад. Қариб ҳар ҳафта Худованд ба назди ман ду ё се духтарро мефиристонад, ки онҳо дар арафи алоқаи ҷинсӣ қарор доранд ва ё танҳо акнун ба ин кор, яъне алоқаи ҷинсӣ даст задаанд. Онҳо аз ман мепурсанд, ки чӣ кор кунанд, то ки аз ин роҳи хато баргарданд. Ва ман қобилият дорам, ки ба онҳо кӯмак намоям. Метавонам ба онҳо ҳаёти худро тасвир кунам, ки чӣ хел ман ин зинаҳои раҳму омурзиши Худоро ба даст овардам“.

			Ӯ аз шодӣ гиря мекард, вақте саргузашти худро ҳикоят мекард, ки чӣ хел Худо хислатҳою кирдорҳои бади ӯро аз ҳаёти ӯ бардошт ва ӯ ин бахшиши Худоро ба манфиату баландшавии обрӯю эътибори худ истифода кард. Барои ҳамин ҳам ҳеҷ гоҳ дер намешавад. Як чизро дар хотир гиред: Худо аз ҳама воқеаҳои ҳаёти шумо баланд ва хабардор аст — ҳам дар гузашта, ҳам дар ҳозира ва ҳам дар оянда.

			Ақли худро нав кунед

			Барои дилҳои худро пок нигоҳ доштан ба мо лозиму муҳим аст, ки гуфтаҳои Китоби муқаддасро оид ба нав кардани ақл иҷро намоем. Павлуси Муқаддас фармудааст: „Пас, шуморо, эй бародарон, ба марҳамати Худо даъват менамоям, ки ҷисмҳои худро ҳамчун қурбонии зинда, муқаддас ва писандидаи Худо тақдим кунед: ибодати оқилонаи шумо ҳамин хоҳад буд; Худро ба ин дунё ҳамшакл насозед, балки ба воситаи таҷдиди ақлатон шакли тозае ба худ бигиред, то дарк кунед, ки иродаи нек, писандида ва комили Худо чист“ (Румиён 12:1–2).

			Аз нав тоза шудан чист? Ақли аз нав тозашуда — ин ақлест, ки бо иродаю ташаббуси Худо аз нав барқарор мегардад.

			Яке аз сабабҳое, ки одамон дар шакли нав гирифтани ақли худ сустӣ зоҳир менамоянд, ин аст, ки чунин одамон ба рафтору кирдори пешинаи кӯҳнаи худ бармегарданд. Ин баргаштани онҳо боз маънои онро дорад, ки одамон дурӯягиро касб менамоянд. Инчунин аз ин бармеояд, ки онҳо барои пурра тоза гардидани ақли худ кӯшишу ғайрат накардаанд, то ки ба роҳи покдоманӣ дохил шаванд. Дар тафаккур ва ҷаҳонбинии ин гуна одамон ба як масъала ду нуқтаи назар, ду хел ҷаҳонбинӣ, ду навъи фикрронӣ шакл мегирад. Ӯ бо як чашмаш, яъне бо як фикру ақидааш ба гуфтаҳои Худо назар мекунад, бо дуюм чашмаш ба чизи лаҳзаинаи ночизи дунявӣ назар меафканад ва аҳамият медиҳад. Онҳо (ҳар ду ҷинс ҳам) 100% худро ба гуфтаҳои Худо мувофиқ накардаанд, барои ҳамин ҳамеша ҳангоми интихоб инсон ба тарафи лаззатгирӣ ва кайфиятҳо майл менамояд.

			Аз нав тозакунӣ ва таҷдиди ақл аз рӯбучин ва поксозии хонаи худ сар мешавад. Мардҳо, лутфан, бигӯед, ки чӣ тавр метавонед ақли худро тоза ва пок намуда истода, дар айни замон ба аксҳои лучу урёни шаҳвонӣ ва ба манзараҳои шармовар нигоҳ кунед? Ба баъзе аз шумо лозим меояд, ки маҷаллаҳои дорои аксҳои шаҳвонӣ ва манзараҳои шармовари ҷамъкардаи худро партоед ва ё нобуд созед. Агар ба ҳамаи ин хотима надиҳед, шумо ҳеҷ гоҳ ақли худро нав карда наметавонед ва пок намешавед. Баъзе аз занҳо маҷаллаҳои зиёде доранд, ки онҳо дорои аксҳои манзаравии ишқварзию шаҳватпарастӣ мебошанд ва онҳо ба нормаҳои фармудаҳои Худо ҷавоб намедиҳанд. Биёед рӯйрост ҳарф мезанем.

			Баъзе аз шумоён дар асоси тамошои аксҳо ва суратҳои ҳамин маҷаллаҳо нуқтаи назари худро оид ба ишқу муҳаббат муайян кардаед, ки ишқ чӣ будааст. Дар ин ҷо ин тамошои маҷаллаҳо нуқтаи назари шуморо ба роҳи ғалат ва хатогиҳо бурдааст, вале худи шумо аз ин пай набурдаед.

			Ақли худро бо фармудаҳои Худо пурра намоед

			Ҷараёни аз нав пурра ва комил шудани ақл бо ду роҳ амалӣ мегардад. Пеш аз ҳама мо инро ба воситаи хондан ва шинос шудан бо Китоби Муқаддас иҷро менамоем. Забурхони таронасарое гуфтааст: „Ба чӣ васила ҷавон роҳи худро покиза медорад? Бо нигоҳ доштани худ мувофиқи Каломи Ту. Бо тамоми дили худ толиби Ту шудаам; маро нагузор, ки саҳв карда, аз аҳкоми Ту сар тобам. Сухани Туро дар дил ниҳон доштам, то ки пеши Ту хато накунам“ (Забур 118:9–11).

			Аммо ба мо лозим аст, ки нисбат ба донишомӯзии оддӣ корҳои бештареро анҷом диҳем. Мо бояд Каломи Худоро ҳаматарафа фикр карда бароем. Мақсади асосии мо аз он иборат аст, ки фикрҳои кӯҳнау пештараро, ки дар ақлу хотири мо ҷамъ шудаанд, аз мағзи сари худ берун намоем ва ба ҷои онҳо фикрҳои наву тозаи Худоро ҷой диҳем.

			Биёед боз як қадами дигар ба пеш мегузорем. Фарз кардем, ки ман бо шумо дар кӯча вохӯрдам ва номи шуморо пурсидам. Шумо бечуну чаро ҷавоб медиҳед. Гап дар сари он аст, ки номи шумо чунон дар забони шумо нишастааст, ки дар зиндагии шумо як узви ҷудонашавандаи бадани шумо шуда мондааст, яъне ба як узви шумо табдил ёфтааст. Вай бо шахсияти шумо омехта гаштааст. Сухани Худо низ бояд нақши ана ҳамин гуна узви шуморо бозад, яъне дар забону дар хуни шумо монанди номатон нишинад.

			Агар ҳамин тавр шавад, мардҳо, вақте ки занҳоро лучу урён дар соҳил ҳангоми оббозӣ мебинед, он гоҳ ҳамон фикрҳои ғалату кӯҳнаи пештара ба мағзу майнаи шумо рахна карда наметавонад, яъне ба ҷои аввалаашон баргашта нопадид мешаванд. Баръакс, фикру ақидаҳои шумо тозаанд, ба монанди: Худо занҳои хушрӯйро офаридааст… Ин зан тимсоли муҳаббати Худо аст ва шояд аллакай ӯ зани касе шуда бошад ва ё ба наздикӣ зани касе мешавад ва ғайра.

			Вориди дӯстии парҳезгорона шавед

			Роҳи дигари наву тоза кардани ақл дӯстӣ бо одамонест, ки намунаи ибрат барои онҳо дунё аз нуқтаи назари Масеҳ мебошад. Ман беш аз пеш боварӣ ҳосил мекунам, ки дӯстӣ бо одамоне, ки Масеҳро дӯст медоранд, боварию ақидаи касро мустаҳкам менамояд. Муносибати ин гуна одамон бо Худо ба кас таъсири аниқ мегузорад ва баръакс, одамоне, ки Худоро дӯст намедоранд, дӯстии моро ба роҳи бад мебаранд. Ана барои чӣ Павлус гуфтааст: „Хуллас, эй бародарон, ҳар он чӣ рост аст, ва бо инсоф аст, ва пок аст, ва хушоянд аст, ва шоёни таҳсин аст, ва ҳалол аст, ва ҳар эҳсон ва ҳамде, ки бошад, — дар бораи онҳо фикр кунед“ (Филиппиён 4:8). Барои чӣ моро ба ин гуна дӯстӣ ғарқ шудан даркор аст? Барои он ки ин аз ҷониби Худо омадааст ва ҳар гоҳ, ки мо дар ин бора фикр мекунем ва худро дар иҳотаи одамони ба ҳамон тараф рафта истода мебинем, рафтори мо ва тарзи фикрронии мо, хислату аҳлоқи мо ба сӯи некӣ равон мегардад ва некиҳоро дар худ ҷой медиҳад.

			Мо ба Худо шукр мегузорем, ки Ӯ моро махлуқҳои дорои шаҳват офаридааст. Мо ба Ӯ шукр мекунем, ки Ӯ ғамхори мо аст ва барои оилаҳои мо ва ҳаёти шаҳвонии мо ғамхорӣ мекунад. Мо сипосгузорем, ки Ӯ ба мо қуввае ато кардааст, ки тавассути Ӯ хоҳишҳои шаҳвонии худро зери назорат қарор медиҳем ва хубию бадиҳои онро ҷо ба ҷо мегузорем.

			Диққати худро ба чизҳои бад равона накунед

			Ҳар вақте ки ба сари шумо фикрҳои монанди пешина меоянд, онҳоро қабул кунед. Шаҳвонияти худро ба таври табиӣ, чӣ хеле ки ҳаст, ҳамон тавр қабул намоед. Ба он фишор наоред ва худатонро ба тағйир додани он маҷбур насозед. Ҳамду сано ба Худо хонед, ба хотири он ки Ӯ шуморо махлуқи дорои шаҳвату шаҳвоният ва дорои қобилияти шаҳвонӣ офаридааст. Шукргузорӣ ба Ӯ кунед. Баъд дарк мекунед, ки Худо ба шумо шаҳватро барои он додааст, ки он зимни муҳаббати дутарафа дар никоҳи байни марду зан ба амал ояд. Дониста гиред, ки алоқаҳои ҷинсии пеш аз никоҳ ва берун аз никоҳ ба нақшаи Худо рост намеоянд ва ба ахлоқи ҳамидаи инсонӣ мувофиқ нестанд:

			Ба худ нагӯед: Ман дар бораи ин фикр намекунам… Ман дар фикри ин кор нестам. Чӣ лозим? Диққати худро ба зиддият нишон додан равона кардан маънои онро дорад, ки шумо иҷрои он амалро намехоҳед, аммо фикр мекунед.

			Ба баъзе аъмоли ғалату нодурусти пешинаатон ва фикрҳои гуноҳомезатон иқрор шавед ва сипас қоил шавед, ки Масеҳ барои харидани гуноҳҳои шумо ҷони худро қурбонӣ кард. Ин маънои онро дорад, ки шумо гуноҳҳоятонро эътироф кардед ва омурзида шудед. Ҳар дафъа, вақте ки шумо ба гуноҳҳоятон иқрор мешавед, шумо торафт пурзӯртару тавоно мешавед ва омурзиши Худоро равшантару хубтар дарк менамоед. Ҳар боре ки ба сари шумо фикрҳои пештара пайдо шуданд, шумо зуд диққати худро ба Исои Масеҳ ва марги Ӯ дар рӯи салиб равона кунед ва пеши назар биоред, ки Ӯ барои гуноҳҳои мову шумо ҷони худро қурбон кардааст. Павлуси муқаддас маҳз ба ҳамин масъала моро ба таври зерин даъват намудааст: „Он чиро ки дар афроз аст, биҷӯед“ (Ба Қӯлассиён 3:1).

			Ба хотир гиред, ки ба Худо гуноҳи азим вуҷуд надорад. Ӯ кӯмак кардан мехоҳад. Ӯ шуморо дӯст медорад. Ӯ омурзиш пешниҳод мекунад ва имконият муҳайё месозад, ки зиндагии худро аз нав бо дилу поку тоза оғоз намоем. Ҳар вақте ки Худо „пок“ мегӯяд, Ӯ дар ҳақиқат покиро дар назар дорад. Вақте ки Худо „аз нав“ мегӯяд, Ӯ „аз нав“-ро дар назар дорад. Шумо пок шудед, ва дар рӯятон танҳо осмони софу беғубор аст. Ӯ ҳеҷ вақт чизи дигарро дар назар надошт.

		

	
		
			Б о б и   п а н ҷ у м

			Таҳқиротҳои шаҳвонӣ

			Ин воқеа дар ҳаёти ман талхтарин ва даҳшатангезтарин буд…

			Ман намехостам, ки „дӯст“-и ман ба иззату нафси ман бирасад ва ин кори нохушро нисбати ман анҷом диҳад… Ман ҳатто ба ӯ „не“ гуфтам, вале ин ягон фоидае набахшид. Ӯ хоҳ-нохоҳ ин корро бо ман анҷом дод…

			Ман он вақтҳо ҷавон ва содда будам. Ман намедонистам ва намефаҳмидам, ки дар ҳақиқати кор чӣ ҳодиса шуда истодааст… Ман танҳо мефаҳмидам, ки амакам кадом як кори нохубу номатлуберо анҷом дода истодааст…

			Ман худро роҳгумзада, гунаҳҳкор ва ифлос ҳис намудам. Тарсидам, ки ба касе ягон чизеро дар бораи ин воқеа хабар расонам…

			Агар шумо ягон намуд шаҳватҳои таҳқиромезро аз сар гузаронда бошед ва ё фикр кунед, ки аз сар гузарондед, он гоҳ ба мағзу майнаи шумо ҳиссиётҳои нохубе монанди хашму ғазаби ниҳонӣ, ранҷиш, гуноҳ ё тарсу ваҳм пайдо мешаванд. Ин таҳқир метавонад ҷисмонӣ бошад ё рӯҳӣ, аммо дар ҳар сурат таги дили шумо сиёҳ аст, зеро, ки шумо аз он захмҳои вазнин дар азобед. Чӣ хеле ки бисёре аз захмҳои буридашуда ё сиёҳшудаи тан дар натиҷаи табобати мувофиқ шифо меёбанд, онҳое ки ба таҳқироти шаҳвонӣ дучор шуда буданд, табобати эҳсосиро дар худ ҳосил кардаанд. Ва бо шумо низ ҳамин тавр хоҳад шуд.

			Чанде пеш ба ман як зани ҷавон номае расонд. Дар он саволе дода шуда буд, ки чунин саволро бисёр одамони таҳқироти шаҳвониро аз сар гузарониданд медиҳанд.

			Ҷaноби Макдауэлли азиз!

			Замоне, ки ман 13-сола будам, бародарам ба номуси ман таҷовуз кард. Ҳозир ман ба синни 19 даромадам ва аз аҳли оилаамон ҷудо зиндагӣ мекунам. Он коре, ки ӯ ба ман анҷом дод, дар тӯли тамоми ҳаёти ман як захми реш-реш ва дарднокеро гузошт, ки то имрӯз он захм сиҳат нашудааст.

			Ман хуб медонам, ки дар ин воқеа ман ҳеҷ гуноҳ надорам, аммо барои чӣ ман худро ин қадар гунаҳкор ҳис мекунам? Гап дар сари он аст, ки ман худро чунон эҳсос мекунам, ки гӯё ба даруни чоҳи чуқуре афтидаам ва аз он берун омада наметавонам. Ман намехоҳам дигар дар замири худ як холигиеро эҳсос намоям. Барои он ки ман он чизеро, ки гум кардаам, дигар ёфта наметавонам. Лекин ин гуноҳеро, ки ба содир шуданаш ман гуноҳе надорам, бахшидан мумкин аст?

			Духтари дар синни 13-салагӣ таҷовузшуда

			Барои чӣ ин зани ҷавон, ки дар асл гунаҳкор нест, худро гунаҳкор меҳисобад? Охир ӯро таънаю маломат кардан мумкин нест, зеро ки ӯро таҷовуз кардаанд ва гуноҳ пурра ба гардани зинокори ӯ аст. Лекин барои чӣ аз ду сар ӯ худро гунаҳкор меҳисобад?

			Устодони мутахассиси ин соҳа метавонанд тасдиқ намоянд, ки ҳатто бачаҳо фоҳишагию таҳқироти шаҳвониро хуб дарк мекунанд. Ҳатто бачаҳо вақте ки фоҳишагию беадабиро мебинанд, худро нороҳат ҳис мекунанд. Барои он ки дар ин гуна ҳолатҳо шаҳватпарастӣ аз чорчӯбаи табиии худ берун мебарояд ва шаҳват суиистеъмол карда мешавад, яъне шаҳват ҷабран истифода мешавад, ки онро таҷовуз меноманд.

			Наврасҳо низ наметавонанд ба таври аниқ муайян намоянд, ки гуноҳ ба гардани кист. Онҳо танҳо ҳис мекунанд, ки таҷовуз рӯй додааст. Онҳо метавонанд дар ягон рафтори ношояме ширкат варзанд ё ба амалиёти нодурусти шаҳвонӣ ҷалб шаванд. Дар ин ҷо муҳим нест, ки иҷрои ин амали зиштро махсус ӯ интихоб накарда буд. Ҳатто агар онҳо дар кадом як лаҳзае қаноат ҳосил карда бошанд ва лаззате гирифта бошанд. Онҳо танҳо ҳис мекунанд, ки кадом як амали баде аз ҷониби онҳо рӯй дод ва ин онҳоро ба ҳис кардани гуноҳ оварда мерасонад. Ҳарчанд ки дар асл ин гуноҳ ба гардани онҳо намеафтад. Шахсе, ки таҳқироти шаҳвониро аз сар гузаронидааст, бояд фаҳмад, ки ҳиссиёти гунаҳкорӣ аз амалиёти содиршуда ба вуҷуд омадааст. Лекин ҳар ду тараф ҳам гунаҳкор нестанд.

			Эҳсос кардан ва иқрор шудан дар гуноҳ надоштан ҳиссиёти моро фавран ором карда наметавонад. Дар айни замон, агар мо иқрор шавем, ки Исои Масеҳ барои гуноҳҳои мо ҷон дод, ин вақт ҳиссиёти мо пок мешавад. Дигар ягон тарсу ҳарос ба мо ҳамла карда наметавонад. (Барои ахбори иловагӣ доир ба ин мавзӯъ ба иловаи № 1 бо матни Ҷ. Франк нигаред).

			Шумо танҳо нестед

			Яке аз асрори махфӣ дар ҳаёти одамон ин пинҳон кардани таҳқиротҳои шаҳвонӣ мебошад. Танҳо дар Иёлоти Муттаҳидаи Амрико ҳар як зани сеюм ва ҳар як марди шашум гирифтори таҳқироти шаҳвонӣ шудааст. Аз нисф зиёди онҳо дар бораи ин саргузашти худ дар тӯли як сол ба ҳеҷ кас хабар намедиҳанд. Медонед барои чӣ? Барои он ки аксарияти онҳо худро гунаҳкор ҳисоб мекунанд ва таҳқироти шаҳвониашонро мепӯшонанд. Ин ҳолат ҳамчун қоида корро вазнинтар месозаду халос.

			Ҳар касе ки дучори ин таҳқирот гардид, набояд худро гунаҳкор бишуморад, барои он ки хоҳ мард бошад, хоҳ зан, қурбони вазъият шудаанд. Агар шуморо таҳқир карданд, ин айби шумо нест, барои он ки на шумо шахси муқобилро захмӣ кардед, балки ӯ шуморо захмӣ кардааст. Шумо мумкин ки як андоза кайфияти шаҳвонӣ гирифтед, лекин дар ин ҷо ҷавобгарӣ ба дӯши шумо намеафтад, айб дар шумо нест.

			Инро дар хотир гиред, ки ҳеҷ гоҳ ҷавобгарӣ ба гардани қурбоншуда намеафтад ва ӯ сарчашмаи ба вуҷуд омадани таҳқироти шаҳвонӣ шуда наметавонад. Бинобар ин дар ҳар шакле, ки душвор набошад ва ҳар қадаре ки бар зидди эҳсосоти айбдорӣ мубориза набаред, ҳамчун қоида, бехтараш ба ягон касе дар бораи таҳқир шуданатон хабар диҳед. Ин аз он, ки онро пинҳон нигоҳ медоред, беҳтар аст.

			Таҳқироти шаҳвонӣ чист?

			Таҳқиротҳои шаҳвонӣ гуногун мебошанд: Ба чунин таҳқиротҳо дохил мешаванд: намоиши беадабона, зангҳои бешармонаи телефонӣ, чашмбозӣ кардан бо духтарони дигар, навъҳои ба худ дилчасп кардани духтар, фишор ё таҳдид бо мақсади бедор кардани олатҳои шаҳвонии худ, молиш додан ё алоқаи ҷинсӣ.

			Маълум аст, ки таҳқироти шаҳвонӣ гуфта инро мефаҳманд: Ба шаъни нафси ягон кас расидан, ҷабран алоқаи ҷинсӣ кардан бо касе, таҷовуз, амалиётҳои садистӣ. Садист шахсест, ки гирифтори як навъ касалии шаҳвонӣ буда, ҳангоми алоқаи ҷинсӣ ҳисси азобдиҳӣ ва азиятрасонии ӯ баланд шуда, дар баъзе мавридҳо ҳатто ҳамхобаи худро мекушад.

			Дигар шакли бадаҳлоқӣ ва зинокорӣ — ин инсест мебошад, яъне бо аъзоёни оилаи худ, бо онҳое ки дар қайди никоҳи ӯ нестанд, — тағо, амак, бародар, хоҳар, модар, падар, бобо ва бибӣ алоқаи ҷинсӣ карданро мефаҳмонад.

			Дар Илоёти Муттаҳидаи Амрико 41%-и таҷовуз содиркардагон ин дӯстон ва шиносон мебошанд, 27% дигар одамон ва 23%-и боқимондаро хешовандони худ (инсест) ташкил мекунанд. Хулоса 75%-и таҷовуз аз ҷониби шиносону дӯстон содир карда мешаванд.

			Таҳқиротҳои шаҳвонии ҳар як шакл худ ба худ анҷом намеёбанд. Зинокорон таҷафузро давом медиҳанд, то он вақте ки онҳоро дастгир кунанд ва ба зиндон партоянд ё барои табобати махсус фиристанд. Инсест ва дигар шаклҳои алоқаи надурусти ҷинсӣ то даме давом мекунанд, ки ягон ёрии берунӣ ба мо расад. Ҷавоне, ки духтареро дар вақти вохӯрӣ таҷовуз кардааст, то вақте ки ҷазои маъмурӣ ба ӯ дода нашавад, кори худро давом додан мегирад.

			Агар рафту ин саргузаштҳою таҳқиротҳои шаҳвонӣ ба шумо рӯй диҳад ва шумо дучори таҷовуз гардед, ҳеҷ гоҳ ин сирро махфию пинҳон надоред. Беҳтар аст, ки шумо саргузаштатонро ба касе нақл кунед, то ки ба шумо аз дигар тараф дасти ёрӣ дароз карда шавад. Вақте ки шумо ба таҷовуз гирифтор мешавед ва инро ба касе нақл намекунеду аз тарафи дигар ба шумо дасти ёрӣ дароз карда намешавад, он гоҳ шумо бисёр солҳо ва тамоми ҳаёт рӯҳан азоб мекашед. Рӯз то рӯз муносибати шумо дар оила вайрон мешавад. Бо падару модари худ ё хоҳар ва бародари худ нағз гап задан намехоҳед. Шуморо ҳар рӯз тарсу ваҳм фаро мегирад. Вазъияти шумо торафт бад шуда, шуморо ба майхӯрӣ ва ба истифодаи маводи нашъаовар, яъне героину кокаину наша оварда мерасонад. Инчунин дар натиҷаи он кас пурхӯр шуда метавонад. (Дар майнаи шахси ҷабрдида фикре пайдо шуда метавонад, ки агар ғафсу баднамо шавад, дигар вайро таҳқир намекунанд).

			Аз ин хулоса бароварда мешавад, ки агар шумо таҳқиротҳои шаҳвониро пинҳон нигоҳ доред, он гоҳ оқибатҳои он бошиддату пурзӯртар гардида, шуморо дар тӯли тамоми ҳаётатон муддати дарозе азобу шиканҷа медиҳад.

			Таҷовуз ба номус ё „ҳангоми вохӯрӣ ба номус таҷовуз кардан“

			Ба номус таҷовуз кардан — амали алоқаи ҷинсӣ ва шаҳвати „оралӣ“ буда, бар хилофи хоҳиш ва иродаи мо содир карда мешавад. Инро дӯст ё шиноси шумо ва ё шахси номаълуме содир карда метавонад.

			Ба номус таҷовуз кардан — ин амали зидди қонунӣ буда, он бо истофода бурдани қувва ва зӯрӣ иҷро мегардад.

			Мумкин аст шумо аз он метарсед, ки одамон шуморо гунаҳкор мешуморанд ё фикр мекунанд, ки шумо худатон бо нозу карашмаҳо ва тарзи либосҳои хуб пӯшидан тарафи муқобилро ба худ ҷалб намудаед. Аммо ҳақиқат дар он аст, ки ба номус таҷовуз кардан ҳеҷ гоҳ наметавонад сафед шавад. Шахси ҷабрдида ва қурбоншуда ҳеҷ гоҳ гунаҳкор ҳисоб намешавад. Масалан, шумо ҳеҷ гоҳ наметавонед касеро манъ кунед, то ӯ ба муқобили шумо ҷинояте содир накунад. Таҷовуз маҳсули интихоби худи зинокори фосиқ мебошад. Шахсеро, ки ба шаъни шумо таҷовуз карданро омодаву тайёр сохтааст, идора ва назорат карда наметавонед.

			Таҷовуз ҳангоми вохӯрӣ — ин чунин аст, ки одаме ки шуморо ба мулоқоту вохӯрӣ даъват намуд, бо қувваи зӯрӣ ҷабрану маҷбуран ба шаъни шумо таҷовуз мекунад. „Маҷбурсозӣ ин маънои онро надорад, ки шахси муқобил бо ягон аслиҳае ё бо тахдиди зарари ҷисмонӣ амал кунад. „Маҷбурсозӣ“ маънои онро дошта метавонад, ки тарафи муқобил кӯшишу ҳаракат ба кор мебарад, то ин ки бо қувваи зӯрӣ қурбонии худро маҷбур кунад. Маҷбурсозӣ бо ин роҳ ҳам ба амал меояд: розӣ нашавӣ, метавонӣ аз мошин бароӣ, то хона пиёда равӣ“.

			Аз ҳамаи гуфтаҳои боло чунин бармеояд, ки ба шаъни одам таҷовуз кардан ё таҷовуз ҳангоми вохӯрӣ ин як амали зидди қонунӣ буда, бо истофодаи қувваи зӯрӣ анҷом меёбад. Бо вуҷуди ин, шояд шумо чунин суханҳои зеринро аз ягон кас шунида бошед: „Ба ҳамааш худат гунаҳкорӣ, чунин рафтор кардан, яъне нозу карашма ва либосҳои зебою хушрӯ пӯшидан лозим набуд…“

			Лекин ин ҳамааш сафсата аст!

			Вале бояд гуфт, ки зан ҳар қадаре ки худро орову торо диҳаду ба тариқи сунъӣ қашангу зебо шавад, ягон марди бегона ҳуқуқи ба шаъни ӯ таҷовуз карданро надорад. Агар касе маҷбуран ба шаъни шумо таҷовуз кунад, шумо қурбони амали ӯ мешавед ва ҷабрдида ҳисоб мешавед, ӯ бошад қонуншикан аст. Хулосаи гап ин аст: фаҳмида гиред, ки лаззатгирии шаҳвонӣ ба воситаи истифода бурдани қувва ва зӯрӣ ин ишқу муҳаббат нест, балки қонунвайронкунӣ мебошад.

			Хомӯш истодан лозим нест

			Таҳқироти шаҳвонӣ амали зидди қонунӣ аст, бинобар ин дар ин бора хабар диҳед. Ба ягон кас ин ҳақиқатро нақл кунед: албатта ба ягон дӯсти боваринокатон ё ба саркоҳин ё ба ягон устод ва шахси донишманд ё ба духтуру табиб. Дар бисёр штатҳо ё сарзаминҳои Амрико аз он одаме, ки шумо ба ӯ ин воқеаро хабар дода будед, талаб карда мешавад, ки ӯ дар бораи ин қисса ё саргузашт ба ҳукумати маҳаллӣ хабар диҳад. Ин барои он аст, ки ҳамаи мо тарафдори онем, ки таҳқиротҳои шаҳвонӣ бас карда шавад. Шумо ҷабрдида ҳастед? Барои шумо ҳимоя лозим аст, то ки ин кор дигар рӯй надиҳад.

			Боз ба як ҷиҳати дигари ин масъала диққат намоед: Бо баён кардани ин ҳақиқати талх шумо метавонед таҳқироти шаҳвонии дигареро, ки аз тарафи он одам нисбати шумо ё нисбати каси дигар дар оянда содир шуданаш мумкин аст, пешгирӣ кунед. Яъне қонуни пурқудрати давлатиро ба муқобили ӯ равона созед. Бо баён намудани ҳақиқат шумо худро наҷот медиҳед. Яке аз ҷабрдидагон чунин гуфт: „Ман мехоҳам, ки тамоми он саргузаштамро, ҳарчанд онҳо ҳақиқати талх мебошанд, ба одамон рӯйрост ва нуқта ба нуқта, калима ба калима ва бе резу чош баён намоям ва одамон маро чӣ хеле ки ҳастам ҳамон тавр бишносанд, он гоҳ ман худро сиҳату сабук ҳис мекунам“.

			Вале баён кардани ин гуна ҳақиқати талх кори осон нест. Агар касе ба ин бовар накунад-чӣ? Агар шахси шуморо озордода ба шумо азизу маҳбуб бошад, ин равиши корро мураккаб мегардонад. Шумо метавонед дар қалбатон нисбати ин одам ранҷишу қаҳр ва хафагӣ пайдо намоед. Аммо дар айни замон ин дар хотири шумо метавонад абадию якумрӣ нақши худро гузорад. Дар ин ҳолатҳо баён кардани ин гуна саргузаштҳои талх аз шахс як ҷуръату ҷасорату мардонагиро талаб мекунад.

			Дар бисёр калисоҳо ва ҷомеаҳо мутахасисоне ҳастанд, ки ба ҳалли масъалаҳои таҳқироти шаҳвонӣ ва таҷовузҳо машғул мебошанд. Аз мураббие, муаллиме, саркоҳине ва ё ягон кас аз волидайн, дӯстатон ё аз хешу ақрабо илтимос кунед, ки ба шумо ёрдам диҳанд, то шумо бо чунин мутахассисон алоқа бандед, то ки ба шумо ёрдам диҳанд.

			Чӣ бояд кунем, ки аз таҷовуз ҳангоми мулоқот ва аз таҳқироти шаҳвонӣ халосӣ ёбем

			Ҳангоми ба саратон омадани ин ҳолат ва ҳадафи таҳқироти шаҳвонӣ шуданатон шумо бояд якчанд чорабиниҳои амалиро барои таъмин кардани бехатарии ҳаёти худ иҷро кунед. Мақсади ягонаи шумо маҳз аз ҳамин бояд иборат бошад:

			Кӯшиш кунед, ки ҳеҷ гоҳ як ба як бо одами фосиқу зинокор ва ё ягон одами дигар, ки нияти шуморо таҷовуз кардан дорад, танҳо наистед ё намонед. Агар шумо бо касе танҳо монданро нохуб ва худро бероҳат ҳис кунед, яъне ҳис кунед, ки он одам нияти баде нисбати шумо дорад ва шумо ҳатто аз баён кардани ин ният метарсед, он гоҳ ба ҳамон ҳиссиёти қалби худатон бовар намоед. Яъне ҳатман аз он одам худро ба канор гиреду дур шавед.

			Ҳеҷ вақт хафагии худро дар бораи он ки шуморо озор додаанд, инкор накунед. Он ҳиссиёти худро ба ягон дӯсти наздикатон нақл кунед. Дар он эҳсосоти шумо ягон чизе ғайриоддӣ, ҳайронкунандае нест. Ҳамаи инро пурра фаҳмондан мумкин аст.

			Дар хотир доред, ки ҳама намуди фишороварӣ дар муносибати шаҳвонӣ қобили накӯҳиш аст. Шумо ҳеҷ гоҳ ҳақ надоред, ки бо шахси таҷовузкунанда ва таҳқироти шаҳвонӣ содиркарда хайрхоҳию илтифоту ҳусни таваҷҷӯҳ ва гузашт кунед. Сарфи назар аз он ки он одам кӣ аст ва ба шумо чӣ некие кардааст.

			Ҳаминро фаҳмида бошед, ки муносибати байни ҷавонписарону ҷавондухтарон бояд дар асоси ҳурмати якдигарӣ барқарор бошанд. Ҳама гуна фишороварӣ зидди қонун ва зидди ахлоқи шоистаи инсонӣ аст. Аз ҷумла дар муносибати ҷинсӣ.

			Танҳо бо одамоне мулоқот таъин кунед, ки онҳоро шумо хуб ва аз наздик мешиносед. Мулоқот бо ношиносон хатарнок аст, зеро ки шумо намедонед, ки он одамони ношинос чӣ қасду нияту хостаҳо ё хоҳишҳое дар қалби худ ниҳон доранд. Пеш аз он ки бо касе мулоқот ё вохӯрӣ таъин намоед, аввал бо ӯ нағзакак шинос шавед ва хислатҳои ӯро омӯзед. Он гоҳ шумо на танҳо оид ба хислату ахлоқи ӯ ошно мешавед, балки ӯ низ хубтару беҳтар шумою шахсияти шуморо дониста мегирад. Он гоҳ шуморо ҳамчун объекти алоқаи ҷинсӣ қабул намекунаду шояд обрӯ ва эътиборатонро нигоҳ медорад.

			Метавонед ба вохӯрӣ бо гурӯҳ равед, зеро одатан таҷавузкор дар ин ҳолатҳо ҷабрдидаро аз одамон ҷудо мекунад.

			Ҳеҷ гоҳ „мошинасаворӣ“ накунед. Дар ҷойҳои беодам бо шахси ношинос якка ба якка намонед.

			Ба хонаи дӯстонатон як худатон танҳо наравед ва надароед.

			Нисбат ба дигарон бо эҳтиром муносибат кунед. Агар шумо мағруронаю мутакаббирона ба одамон нигоҳ кунед ва ё сухан гӯед, ин нисбати ӯ беҳурматӣ, паст задани қадру қимати инсонист. Зеро ӯ аз ин рафтори шумо хиҷолат мекашад ва худро паст эҳсос мекунад. Бо суханҳои пучу холӣ бо одамон муомила накунед, зеро ин нисбати онҳо таҳқир аст.

			Фаҳмидан лозим аст, ки ҳар вақте ки шахси дуюм ба таклифи иҷрои амалҳои шаҳвонӣ ҷавоби рад медиҳад, ин маънои онро дорад, ки ӯ дар ҳақиқат майлу хоҳиш надорад. Эҳсосоти инсониро эҳтиром кардан лозим аст.

			Ҳиссиётҳои худро сарфаҳм равед

			Оқибатҳои эҳсосотии тaҳқироти шаҳвонӣ метавонанд дуру дароз дар дили мо нақш банданд. Баъзан ин ҳиссиётҳо дар худ шакли дигареро мегиранд. Агар шумо дар гузашта таҳқир шуда бошед, он гоҳ ба худ саволҳои зеринро бидиҳед:

			
				[image: ]Оё шумо худро аксар вақт ноилоҷ ва танҳо ҳис мекунед, оё худро дарди сари дигарон меҳисобед?

				[image: ]Оё шумо худро аз оила ва рафиқонатон дар канор ҳис мекунед?

				[image: ]Оё диққати худро ҷамъ кардан ба шумо душвор аст?

				[image: ]Оё шумо дар кор ва ё дар таҳсилатон душворӣ доред?

				[image: ]Оё шумо эҳсос доред, ки „сирр“-и худро бояд пинҳои нигоҳ доред?

			

			Агар шумо дучори таҳқироти шаҳвонӣ ва таҷовуз шуда бошед, он гоҳ ба ҳамаи саволҳои дар боло номбаршуда ҷавоби мусбат додан тамоман фаҳмо аст. Одамоне, ки дучори таҳқироти шаҳвонӣ шудаанд, аксар вақт эҳсосотҳои дар боло овардашударо аз сар мегузаронанд.

			Яке аз одамони ба ин монанд гуфтааст: „Ман дар торикӣ зиндагӣ мекунам. Ҳаёт ба назарам чунин торик менамояд, гуё ки дар як ғори тираву тор бо тарсу ваҳм умр ба сар бурда истодаам. Худро гунаҳкор ва танҳо ҳис мекунам“. Шуморо тарс ва парешонхотирӣ фаро мегирад, ки агар саргузаштатонро ба ягон кас нақл кунед, ҳеҷ кас ба суханҳои шумо бовар намекунад. Агар зинокор одами наздики шумо бошад, он гоҳ дар дили шумо нисбати ӯ ҳиссиётҳои омехтаву гуногун монанди хашму ғазаб, хафагӣ, бадбинию душманӣ пайдо мешаванд. Дар баробари ин шумо ишқу муҳаббат, ёддоштҳои фаромӯшнашаванда ва умедро низ аз сар мегузаронед. Ин ҳиссиётҳоро шумо бояд то охир дарк кунед ва сарфаҳм равед.

			Агар шумо ин эҳсосотро дар дили худ махфӣ нигоҳ дореду ошкор насозед, он гоҳ вазъияти шумо торафт мураккаб шудан мегирад. Хашм — аксуламали табиии инсон ва ҳама гуна зараррасонӣ мебошад, хоҳ зарари ҷисмонӣ, хоҳ эҳсосотӣ. Ҳар як шахси гирифтори таҳқироти шаҳвонӣ дар дил хашм дорад ва мехоҳад, ки ин хашмро аз дили худ холӣ кунад. Лекин мо набояд ҳама вақт дар хашм ғӯта зада бошем. Мо бояд ба ҳаёти муътадилу дуруст баргардем. Мо бояд тарзи суханронӣ, муомилаи хуб ва ба одамон наздикшавиро омӯзем, худро ҳама вақт зери назорат гирем ва худидоракуниамонро нигоҳ дорем. Ин ҷараён мумкин солҳо давом кунад, лекин бояд рӯҳафтода нашавем ва ба оянда бо умеди калон нигарем. Дар мубориза баҳри озод шудан аз саргузаштҳою таҳқирҳои гузашта ба мо саркоҳинон, донишмандон, духтурҳо ва рафиқони наздикамон кӯмак мекунанд.

			
			Агар шумо дучори таҳқироти шаҳвонӣ шуда бошед

			
					1.Ин айби шумо нест. Ин кори ҷиноиест, ки бар зидди шумо рӯй додааст.

					2.Худо шуморо ҳукм намекунад. Дар пеши чашми Худо одами „нолозим“ ё „нопок“ нагардидаед.

					3.Оқибатҳои таҳқироти шаҳвонӣ муддати тӯлонӣ ба муносибатҳои шумо ба одамон таъсири худро мегузорад. Аммо шумо метавонед инро аниқ кунед ва дуруст рафтор кунед. Метавонед ба худ оед. Шуморо дар оянда шифоёбӣ интизор аст.

					4.Ба дӯстони наздикатон муроҷиат намоед. Ба онҳо занг занед ва гӯед, ки бо онҳо вохӯрдан ва маслиҳат кардан мехоҳед.

					5.Ба Худо муроҷиат намуда, дуо гӯед. Дар дуо бо Ӯ сӯҳбат кунед, мисли он ки бо дӯсти наздикатон сӯҳбат мекунед. Худо доимо тайёр аст, ки ба шумо дасти ёрӣ дароз кунад ва ғамхори шумо бошад. Дар Китоби Муқаддас гуфта шудааст: „Дилҳои худро ба ҳузури Ӯ холӣ кунед, Худо паноҳгоҳи мост“ (Забур 61:9). „Ҳамаи ғамҳои худро ба Ӯ вогузор намоед, зеро ки Ӯ ба шумо ғамхорӣ мекунад“ (1 Петрус 5:7).

					6.Агар ба шумо аз ӯҳдаи ҳиссиёти худ баромадан душвор бошад, он гоҳ рӯзнома тартиб диҳед ва ба он ҳаррӯза ҳиссиёти худро нависед. Агар тарсед, ки касе рӯзномаи шуморо мехонад, вақте ки пур кардани онро тамом мекунед, он гоҳ онро дарронед ва ё бо калид онро маҳкам нигоҳ доред.

					7.Барои шумо ва барои зинокор умеде мавҷуд аст. Ҳеҷ гоҳ дер намешавад, агар шумо ёрӣ пурсед. Худо барои шифо додани захмҳои шумо ваъда додааст. Чунин ваъдаи Худоро шумо дар номаи 1 Петрус метавонед дастрас кунед: „Ва Худои ҳар файз, ки моро ба ҷалоли абадии Худ дар Исои Масеҳ даъват намудааст, баъд аз уқубати кӯтоҳмуддати шумо, шуморо комил, устувор, қавӣ ва матин хоҳад кард“ (1 Петрус 5:10).

			

			

			
			Қавлу ваъдаҳои Худо

			
					[image: ]Худо захмро шифо медиҳад!„Дилшкастагонро шифо мебахшад, ва ҷароҳатҳои онҳоро мебандад“ (Забур 146:3)


					[image: ]Меҳр ва диққати Худо бар ман аст!„Ва маро ба вусъатобод баровард, маро раҳо кард, зеро ки ҳусни таваҷҷӯҳи Ӯ бар ман аст“ (Забур 17:20)


					[image: ]Худо — ҳимоятгари шумост!„Худо паноҳгоҳ ва қуввати мост, мададгоре, ки дар тангиҳо зуд пайдо мешавад“ (Забур 45:2)
„Худованд наздик аст ба ҳамаи онҳое, ки Ӯро мехонанд, ба ҳамаи онҳое, ки Ӯро ба ростӣ мехонанд. Хоҳиши тарсгорони Худро ба ҷо меоварад, ва истиғосаи онҳоро мешунавад“ (Забур 144:18–19)


					[image: ]Худо шуморо фарзандони Худ шуморидааст!„Чунон ки моро пеш аз таъсиси ҷаҳон дар Ӯ баргузидааст, то ки ба ҳузури Ӯ дар муҳаббат муқаддас ва беайб бошем“ (Ба Эфсӯсиён 1:4)
„На шумо Маро баргузидаед, балки Ман шуморо баргузидаам ва шуморо таъин кардаам“ (Юҳанно 15:16)


					[image: ]Худо шуморо дӯст медорад ва нисбати ҳаёти шумо фикру ниятҳои хубу аъло дорад.„…Зеро фикрҳоеро, ки Ман дар бораи шумо дорам, Ман медонам, — мегӯяд Худованд, — фикрҳое, ки ба осоиштагӣ оид аст, на ба бадӣ, то ки ба шумо ояндаи нек ва умедворӣ бибахшам“ (Ирмиё 29:11)
„Зеро Худо ҷаҳонро чунон дӯст дошт, ки Писари ягонаи Худро дод, то ҳар кӣ ба Ӯ имон оварад, талаф нашавад, балки ҳаёти ҷовидонӣ ёбад“ (Юҳанно 3:16)


			

			

		

	
		
			И л о в а и   я к у м

			Масъалаҳо оид ба таҳқироти шаҳвонӣ

			Саволҳои навбатӣ ба Ҷен Франк, мушовири дипломдор, ҷабрдидаи таҳқироти шаҳвонӣ ва муаллифи китоби „Дари умедҳо“, ки соли 1987 нашр гардидааст, мебошад.

			Оё масъалаи таҳқироти шаҳвонӣ проблемаи ҷамъияти ҳозира мебошад?

			Албатта ва бе шакку шубҳа. Мувофиқи тафтишҳои ба наздикӣ шуда, ҳар як зани сеюм дар Иёлоти Муттаҳидаи Амрико таҳқироти шаҳвониро то синни 18-солагӣ аз сар гузаронидааст. Аз байни мардҳо ин ҳолатро ҳар як шашум шахс аз сар гузаронидааст.

			Лекин барои чӣ ба ин корҳое, ки аллакай гузашта рафтаанд, аҳамият медиҳем? Оё дар Навиштаҳои Муқаддас оварда нашудааст, ки „гузаштаро аз хотир бароварда, ба пеш ҳаракат кунем?“

			Ҳа, оре, дар Навиштаҷоти Муқаддас ин масъала таъкид карда шудааст. Аммо агар мо матни ин гуфтаҳоро дар Филиппиён 3 аз назар гузаронем, мебинем, ки дар оятҳои пешина Павлус айнан дар бораи гузаштаи худ сухан меронад. Дар ояти 13-ум оварда шудааст, ки мо набояд худро ба ёдоварии ҳаёти гузаштаамон андармон созем, то худро аз ҳаракат ба сӯи мақсаде, ки Худо ба мо гузоштааст боз дорем. Вақте ки ман дар байни мардум корҳои бисёре кардам, фаҳмидам, ки дар натиҷаи ба гузаштаи худ диққати ҷиддӣ ва лозимӣ надодан ҳаёти инсон дар калонсолӣ метавонистааст хусусиятҳои хеле бадеро доро шавад.

			Вақте ки мо ба таҳқироти шаҳвонӣ дучор мешавем, механизмҳои ҳимоякунандаи мо ба кор медароянд, то ки ин вазъияту ҳолати дарднокро вуҷуди мо ба осонӣ аз сар гузаронад. Ин механизмҳои ҳимоякунанда ҳангоми саъю кӯшиши аз ҳад зиёд зоҳир мегарданд. Масалан, дар бисёр хӯрок хӯрдан, зимни гузориши мақсадҳои амалинашаванда, машқ ва ҳаракатҳои аз ҳад зиёд. Вақте ки кӯдак дучори таҳқироти шаҳвонӣ мегардад, ӯ дар бораи ба худаш, атрофиёнаш ва Худо як тасаввуроти бениҳоят бадшаклу баднамое пайдо карда, рафтори ношоиставу нафратомез дар мағзу майнаи ӯ ҷой мегиранд. Агар ҳамон кӯдак ба ин масъалаҳо сарфаҳм наравад ва ин амалҳои нохушро ҷо ба ҷо нагузорад ва ҳаллу фасл карда натавонад, он гоҳ ӯ бо фаҳмишҳои ғалату номаъқул калон шуда, кӣ будани худ ва кӣ будани Худоро фаҳмида гирифта наметавонад.

			Ман боварии комил дорам, ки Худованд дар ҳаллу фасли бисёрии ин масъалаҳо ба мо мададу ёрӣ мерасонад, зеро ки дардҳои мо ӯро ғамгину андӯҳгин месозанд. Ӯ мебинад, ки воқеаҳо дар тамоми лаҳзаҳои ҳаёти мо инъикос меёбанд. Инчунин ин воқеаҳо дар бовар карда натавонистани мо ба дигарон зоҳир мегардад. Дар гумкунии ҳисси қадру қимати худ низ, ва дар қобилият надоштани мо ба муҳаббат зоҳир кардан нисбат ба дигарон мушоҳида мешавад. Қабул кардани муҳаббат аз дигарон ва аз Худо барои мо душвор аст. Зеро онҳо ҳатман дар тасаввуроти ғалату нодурусти мо нисбат ба Худо ва дар ҳаёти вазнину мушкилу пурпечутоби ҳамарӯзаи мо акс меёбанд. Худо бисёр мехоҳад, ки мо ба одамон муносибати хуб дошта бошем ва аз ҳама муҳимтараш он аст, ки Худо мехоҳад, ки мо бо Ӯ муносибати хуб ва имон дошта бошем. Худо бисёре аз ин воқеаҳои дарднокро фош сохта, ба рӯи об мебарорад, яъне ба ҳама дастрас менамояд. Зеро ки пинҳон доштани он воқеаҳои дарднок ба барқароркунии муносибатҳои дурусту хуби байни одамон халал мерасонанд. Худо барои ҳалли ҳамин гуна масъалаҳо саъю кӯшиши ҳамешагӣ нишон медиҳад. Зеро Худо ба инсонҳо меҳрубон аст.

			Агар ҷавонон сари вақт ба ин проблемаҳо хуб сарфаҳм нараванд ва онро ба сарҳади ҳал нарасонанд, он гоҳ чӣ ҳолате метавонад рӯй диҳад?

			Ин чиз дар ҳаёти ман аз ҳама зиёдтар дар заминаи муносибатҳои байниҳамдигарӣ нақши худро гузоштааст. Дар солҳои ҷавонӣ маро одамони ба ман номувофиқе ба худ ҷалб мекарданд. Ман масеҳӣ шуда ҳам ба одамони ноустувору зудхашм ё бо одамони ҷавони носолим вомехӯрдам.

			Агар мо масъалаҳои вазнини ҳалнашудаи пештараамонро ба дӯш гирифта бурдан гирем, моро аксар вақт одамони аз оилаҳои нуқсондор ва носолим ба худ ҷалб мекунанд. Гап дар сари он аст, ки ин душворӣ ба як доираи даврашакл табдил ёфта, аз насл ба насл мегузарад (нигаред Хуруҷ 34:6–7). Агар мо ин душвориро дарк накунем ва мунтазир шавем, баъди ба ҳаёти никоҳӣ ворид шудану оила ташкил карданамон ана ҳамон масъала мисли доираи даврашакл давр зада, аз нав чун фалокат ба сари мо меояд.

			Ман бисёр бо ҷуфти оилаҳо вохӯрдам ва ба онҳо таҷриба гузарондам ва дидам, ки ба сари оилаҳо чӣ қадар воқеаҳои фоҷиавии андӯҳгину нанговаре омадаанд, чунки баъд аз таҳқири шаҳвониро аз сар гузарониданашон нисбати он ягон чораҳои қатъию натиҷабахше дида нашуда буданд. Ҳатто дар муносибатҳои байниҳамдигарии ману шавҳарам ин масъалаҳо аз он сабаб сар зада буданд, ки мо ба оилаамон баъзе масъалаҳои ҳалношударо бо худ оварда будем.

			Ин проблемаҳо худ аз худ гум намешаванд. Дар байни гурӯҳи якуме, ки маро дастгирӣ менамуд, як зани 66-сола буд. Ҳамон зан иқрор шуд, ки як ҳодисаеро, ки бо он дучор шуда буд, 50 сол пинҳон доштааст. Дар он сирр тамоми эҳсосоти манфӣ, яъне фиребу найранг, дарду ғам, ошуфтагиҳо ва парешонхотириҳои ӯ ниҳон буданд. Мутаассифона, бояд гуфт, ки бисёре аз одамон ин гуна сиррҳоро пинҳон медоранд. Вале хоҳ-нохоҳ бо гузашти солҳову воқеаҳо ҳамаи ин хотираҳо, саргузаштҳо ва ҳамаи захмҳо аз нав эҳё мешаванд, яъне онҳо зинда мешаванд.

			Оё мумкин аст, ки одами ба таҳқири шаҳвонӣ гирифторшуда дар дили худ дардҳои решкунандае надошта бошад?

			Не, фикр намекунам, ки дарде надошта бошад. Ба бисёр ҷабрдидаҳо лозим меояд, ки бо ин дардҳои худ мубориза баранд, то ки аз нав дар қалби одамони дигар поквиҷдонӣ, имон ва эътиқодро дарёфт намоянд. Одамоне, ки ин гуна ҳолатҳои ногуворро аз сар гузаронидаанд, аксар вақт худро айбдор ҳис мекунанд ё шарм медоранд, ки бо онҳо чунин ҳодисаи нохуше рӯй додааст. Онҳо метавонанд худро нопок, бадахлоқ ва одами паст эҳсос кунанд. Чунин одамон ба худ баҳои на он қадар баланд медиҳанд. Ба онҳо дарк ва қабул кардани муҳаббати Худо бисёр мушкил аст.

			Баъзан чунин сиррҳо метавонанд хеле тӯлонӣ пинҳон монанд, вале оқибат рӯзе ошкор мешаванд. Дар мактаб ва коллеҷ ман дар назди худ вазифа гузошта будам, ки он ҳиссиёти нолозимеро, ки дар қаъри дили ман нишастааст, аз дили худ берун намоям.

			Бисёриён дар симои ман як одами ба худ боварӣ дошта ва боғайратеро медиданд, ки хоҳони камол ёфтан аст ва дар байни дигарон бо имтиёзоташ сарбаланд гашта метавонад. Онҳо муборизаи маро бо ҳисси беқадрии худ ва талаботи маро ба худсобиткунӣ намедиданд. Инчунин онҳо намедиданд, ки ман барои бовар кардан ба ҳаққонияти муҳаббати Худо кӯшишҳои зиёде ба харҷ медиҳам.

			Кадом нишонаҳо ва аломатҳо шаҳодат медиҳанд, ки шахсе ба таҳқироти шаҳвонӣ дучор омадааст?

			Дар бораи баъзеҳояш ман аллакай дар боло гуфта гузаштам. Акнун иҷозат диҳед аломатҳо ва нишонаҳои дигарро, ки онҳо таъсири худро бисёр сахту захмину дарднок гузоштаанд ва то ҳоло ба шифои худ рӯ ба рӯ нашудаанд, номбар намоям:

			Ин аломатҳо шояд дигар хел сабабҳо дошта бошанд. Бинобар ин барои хулоса баровардан саросема шудан лозим нест, махсусан ҳангоми „диагноз“ мондан ба одами бегона. Аммо агар дар ҳаёти шумо воқеаи таҳқироти шаҳвонӣ сар зада бошад ва агар ба муқобили ягонтаи аломатҳои овардашуда мубориза баред ва агар сарчашмаи масъала ёфт нашавад, сарчашмаи он метавонад ҳамон таҳқири шаҳвонӣ бошад.

			Агар одам, кадом ҷинсе ки набошад, дар худ яке аз ин аломатҳоро пайдо намояд, бояд чӣ гуна рафтор кунад?

			Пеш аз ҳама ба он одам лозим меояд, ки дуо кунад ва аз Худо хоҳиш намояд, ки ба кадом роҳ рафтани ӯро нишон диҳад. Баъзе аз дилозурдашудагон эҳсос мекунанд, ки ин масъалаҳо метавонанд танҳо ҳангоми сӯҳбати якка ба якка бо Худо ҳал шаванд. Худо қобилияти тавоноие дорад, ки моро пурра табобат намояд. Дар ин ҳолат Ӯ мӯҳтоҷи ёрии дигар одамон нест. Ва дар айни замон барои ба мо мадад расонидан ва табобат кардан Худо бисёр вақт одамони дигарро истифода мебарад.

			Ба одамоне, ки гирифтори таҳқироти шаҳвонӣ шудаанд, ман машварат медиҳам, ки ба мутахассисону донишмандони масеҳӣ, ки дар ин гуна масъалаҳо фаҳмиши баланд доранд, муроҷиат намоянд. Агар ин гуна донишманд ва мутахассис дар он наздикиҳо ёфт нашавад, он гоҳ лозим меояд, ки барои кӯмак одамони дар ин соҳа хубтар ва нағзтар фаҳмиш доштаро ба кӯмак даъват намоянд, яъне одамоне, ки дар бораи ин соҳа аз Китоби Муқаддас хонда бошанд ва дар семинарҳо иштирок карда бошанд ва ё барои ҳалли ин гуна масъалаҳо дониши кофӣ дошта бошанд.

			Вақте кӯдаке, ки ба ин ҳолат, яъне ба таҳқироти шаҳвонӣ дучор гардидааст, ҳис мекунад, ки дар табобати он дардҳо як худаш танҳост, ба назари ӯ чунин менамояд, ки дарди ҷароҳати ӯ афзун шуда истодааст. Ҳамон вақт ин ҷароҳат пурра шифо меёбад, ки одам дардҳои ин воқеаи ба сараш омадаро якҷоя бо шахси дӯстдоштааш табобат намояд, ки ӯ ишқу муҳаббати Худоро дар назари дардманд таҷассум ва ҷилвагар менамояд.

			Агар ягон кас ба шумо гӯяд: „Инро фаромӯш кун ва оромона умр ба сар бар“, шумо бояд фаҳмед, ки ин одам метавонад бо ниятҳои беҳтарин амал кунад, аммо намефаҳмад, ки ин масъаларо танҳо ба роҳи вонамуд кардани он ки ҳеҷ гуна захму дарде вуҷуд надорад, ҳал кардан мумкин нест. Хотирҷамъу ором нашавед! Ягон мураббӣ, саркоҳин ё ягон масеҳии таҷрибадорро пайдо кунед, ки розӣ бошад, то бо шумо роҳро ба сӯи камолот дар Худо тай кунад.

			Ба одам чӣ хел маълум мешавад, ки ӯ шифо ёфтааст?

			Аломатҳо метавонанд ҳамин тавр оддӣ нест шаванд. Баъди он ки ман ба мураббӣ муроҷиат намудам ва бар зидди хашму ғазаб муборизаро шурӯъ кардам, дардҳои сари ман рӯз аз рӯз кам шуда, маро азоб намедоданд. Ман он ғаму андӯҳ ва талхиро фаромӯш карда, қобилияти ба шавҳарам бовар кардан ва бо одамони дигар муносибатҳои мӯътадил барқарор намуданро дарёфт кардам.

			Мехоҳам одамонеро, ки ба „зуд сиҳат шудан“ бовар мекунанд, огоҳ намоям. Қариб дар ҳар як номае, ки дастрас менамоям, занҳо ба ман дар бораи он нақл мекунанд, ки чӣ тавр онҳо дучори таҳқироти шаҳвонӣ шудаанд ва чӣ тавр онҳо ба муқобили ҷароҳатҳояшон мубориза мебаранд. Вале ин номаҳо ҳатман ин тавр ба охир мерасанд: „Ман мефаҳмам, ки ин масъала ҳалли худро ёфтааст, барои он ки ман зинокорро бахшидам“. Дар асл бошад дар ин одам қисми зиёди он захмҳо решаҳои чуқури худро доранд ва онҳо ҳоло пурра шифо наёфтаанд.

			Шифоёбӣ аз таҳқироти шаҳвоние, ки дар замонҳои хеле пеш рӯӣ додааст, бо оҳистагӣ шифо меёбанд. Ин маънои онро дорад, ки онҳо то сиҳат ёфтанашон якчанд зинаҳоро бояд аз сар гузаронанд. Масалан, он захмҳое ки бо онҳо дар 20-солагӣ мубориза карда наметавонам, дар синни 27-солагӣ ҳал мешаванд. Чизе, ки дар синни 35-солагиам бо он сару кор дорам, аз чизе ки дар синни 45-солагиам Худо ба ман ато мекунад, фарқи калон дорад. Ҳаёт ва табобат раванди дуру дароз аст.

			Навиштаҷоти Муқаддас ба мо мегӯяд, ки мо дар ҷараёни „ба сурати Писари Худо“ монандшавӣ қарор дорем (нигаред Румиён 8:29) ва мо метавонем ба он бовар кунем, ки: „Ва яқин дорам, ки Ӯ дар шумо ба кори хайр шурӯъ намудааст, онро то рӯзи Исои Масеҳ ба анҷом хоҳад расонд“ (Филиппиён 1:6).

			Ман шифо ёфтам. Аммо дар айни замон ман дар ҷараёни шифоёбӣ ҳастам. Худо дар Рӯҳ кори Худро анҷом дод. Барои он ки кори анҷомёфта дар Рӯҳ зоҳир гардад, ба мо гузаштани вақт лозим аст.

			Зинаҳои асосии шифоёбӣ кадомҳоянд?

			Зинаҳое, ки тавассути онҳо Худо маро ба шифоёбӣ оварда расонд, муфассал дар китоби ман „Дари умедҳо“ тасвир ёфтааст. Дар поён мо он зинаҳоеро, ки тавассути онҳо Худо маро ба шифодиҳӣ равона сохт, ба шакли кӯтоҳ меорам:

			
					 Дарк кардани мушкилот.

					 Нақл кардани саргузашт.

					 Сарфаҳм рафтан ба ҳиссиётҳо.

					 Ҷавобгариро муайян кардан.

					 Дида баромадани душвориҳо ва аломатҳо.

					 Мушоҳида кардани дигарон ва ба худтарбиякунӣ машғул шудан.

					 Вохӯрдан бо зинокор.

					 Тасдиқ кардани бахшиш.

					 Барқароркунии тасаввуроти дуруст дар бораи худ ва муносибати мӯътадили байниҳамдигарӣ бо атрофиён.

					 Ғамхорӣ оғоз намудан ва муносибати нек нишон додан ба одамони дигар.

			

			Ман дар китоби худ менависам, ки ин даҳ зинаро иҷро кардан кори осон нест, ва шумо барои худ ба хулосае омада наметавонед, ки онро дар ду моҳ ва ё шаш моҳ тай намоед. Худо бо ҳар яки мо аз рӯи нақшаи махсус кор мекунад. Бо вуҷуд ин, ин даҳ зинаро метавонем ба сифати аломати ёридиҳанда барои ҳалли масъалаҳои дигар истифода барем.

			Марҳамат карда, бар хотир гиред, ки ба кӯдак ё ба ҷавон вохӯрдан бо одами озордода лозим нест. Агар ин вохӯрӣ рӯй диҳад, беҳтараш дар калонсолӣ рӯй диҳад ва танҳо баъди дуоҳои зиёд ва маслиҳатҳо бо мутахассисони ин соҳа рӯй диҳад.

			Оё инсон аз дардҳое, ки фосиқ ба амал овардааст, халос шуда метавонад?

			Албатта метавонад. Лекин каме вақтро мегирад, аммо Худо мехоҳад, ки мо дар Ӯ бо ҳаёти пурра зиндагӣ кунем. Ӯ мехоҳад, ки мо бо Ӯ бо хурсандӣ зиндагӣ кунем. Худо медонад, ки масъалаҳое, ки ҳал нашудаанд, яъне он захмҳое, ки ҳоло шифо наёфтаанд, дар байни муносибати мову Худо як девор ё монеае мебошанд. Бинобар ин Рӯҳи Ӯ „Шуморо ба тамоми ростӣ роҳнамоӣ хоҳад кард“ (Юҳанно 16:13). Бо мо гуфта шудааст: „Ва ростиро хоҳед шинохт, ва ростӣ шуморо озод хоҳад кард“ (Юҳанно 8:32).

			Агар ман дар ҳалли ин масъала мустақилона кӯшиш кунам чӣ? Оё лозим аст, ки ҳангоми ба ақди никоҳи шавҳари ояндаам дохил шудан дар бораи ин саргузашти худ ба ӯ хабар диҳам ва ӯро доир ба ин огоҳ созам?

			Бале. Ба ҳаллу фасли ин масъала ба ҳар шаклу намуд машғул шавед ҳам, хоҳ-нохоҳ оқибати ин воқеа ҳангоми алоқаи ҷинсӣ баъд аз никоҳ ҳатман маълум мегардад. Бинобар ин фикр мекунам, ки агар ин масъала то рӯзи никоҳ ҳал карда шавад, бисёр олӣ хоҳад шуд. Ман ба шавҳарам Дон то ақди никоҳ ин масъаларо бо тамоми нозукиҳояш фаҳмонда дода натавонистам, ки бо ман чӣ рӯй дода буд. Аммо ман хурсанд будам, ки ақаллан ба ӯ хабар дода будам. Дон то охир нафаҳмид, ки бо ман чӣ рӯй додааст, лекин ман хурсанд ҳастам, ки ба ӯ гуфтам. Фикр мекунам, ки ин барои масъаларо бо тамоми нозукиҳояш ба шавҳари эҳтимолӣ нақл кардан вақти зиёдеро дар дуо ва фиккронӣ гузаронидан лозим аст. Ба ин гуна ҷуфтҳо маслаҳат медиҳам, ки дар бораи ин масъалаю саволҳо, аввал ба саркоҳинон муроҷиат кунанд. Дуюм ба дӯсти наздик ва сипас ба одамоне муроҷиат кунанд, ки онҳоро ба сабаби зиндагӣ ва рӯзгори хубашон намунаи ибрат мешуморанд.

			Худо дар куҷо буд, вақте ки ин воқеа рӯй дод?

			Дар рафти табобат ман ин саволро худам ба худам дода будам. Ба ҳамаи ҷабрдидагон маслиҳат медиҳам, ки дар назди Худо поку тоза бошед. Инчунин дар назди ҳиссиёти худ покдоман буда, аз Худо баъзе саволҳои мушкилро пурсед. Вақте ки ман ин саволро ба Ӯ додам, ӯ ба ман шахсан бо Каломи Худ ҷавоб дод ва ман боварии калон дорам, ки Ӯ ба шумо низ ҷавоб хоҳад дод.

			Худо ҳеҷ гоҳ бадро хуб ва ҳаромро ҳалол намегӯяд. Ин кореро, ки бо ман рӯй додааст, Ӯ ташкил накардааст. Ин воқеаҳои фоҷиавӣ аз сабаби мавҷудияти гуноҳҳои одамизод рӯй додааст. Инчунин ин воқеаҳо барои он рӯй додааст, ки шайтон кӯшиш мекунад, ки ақли моро „бидуздад, моро бикушад ва талаф кунад“ (Юҳанно 10:10). Ман фикр мекунам, ки сабаби ин воқеа на танҳо аз тарафи шайтон барои куштани ман буд, балки инчунин қасди ӯ барои нобуд сохтани оилаи ман низ буд. Шукри Худо мекунем, ки Ӯ Худои бахшанда ва шифодиҳанда аст. Ӯ ба мо ваъда додааст, ки „барои солҳое, ки малах, елеқ ва ҳасил ва гозом, яъне ӯрдуи азими Ман, ки бар шумо фиристода будам, хӯрдааст, ба шумо подош хоҳам дод“ (Юил 2:25). Маҳз дар ҳаёти ман ҳамин чиз рӯй дода буд.

			Ӯ қодир аст ҳама чизро сафед кунад, вақте ки мо ҳаёти худро ба дастони пурлутфу саховати Ӯ месупорем.

			Яке аз ҷойҳои дӯстдоштаи ман дар Китоби Муқаддас — Ишаъёи Набӣ 49:15–16 мебошад: „Оё зан бачаи ширмаки худро фаромӯш карда, ба писари батни худ раҳмаш намеояд? Ва инҳо фаромӯш кунанд ҳам, Ман туро фаромӯш нахоҳам кард. Инак, Ман туро бар кафи дастҳои Худ нақш кашидаам; ҳисорҳои ту доим пеши назари Ман аст“.

			Медонам, ки Худо ҳеҷ гоҳ аз назари Худ он кӯдаки 10-соларо, ки бисёр солҳо пеш азоб кашида буд, дур намесозад. Ӯ маро ҳамон вақтҳо чӣ қадаре, ки дӯст медошт, ҳоло ҳам ҳамон қадар дӯст медорад. Ӯ маро аз „водии дардҳо“ халос кард ва барои ман „Дарҳои умед“-ро воз намуд.

			Исо омад, ки „шикастадилонро шифо бахшад ва озодиро ба асирон ва биноиро ба кӯрон мавъиза намояд“ (Луқо 4:18). Ӯ мехоҳад, ки инро дар ҳаёти мо амалӣ гардонад. Худо ба мо дар Ҳизқиёл 36:34–36 чунин ваъдаҳо додааст:

			„Ва замини харобае, ки дар назари ҳар раҳгузар вайронаю валангор буд, кор карда хоҳад шуд, ва хоҳанд гуфт: Ин замине, ки хароба буд, мисли боғи Адан шудааст, ва ин шаҳрҳое, ки хароба ва вайронаю валангор буд, ҳисордор ва маскан гардидааст. Ва халқҳое, ки дар гирду пеши шумо боқӣ мондаанд, хоҳанд донист, ки Ман, ки Худованд ҳастам, вайронаҳоро бино кардаам, ва харобазорро дарахт шинонидаам; Ман, ки Худованд ҳастам, гуфтам ва ба амал овардам“.

		

	
		
			И л о в а и   д у ю м

			Ин рӯйхати китобҳоест, ки шумо дар ҳаёти ҳаррӯзаи худ истифода бурда метавонед

			Botkin-Maher, Jennifer. Nice Girls Don’t Get Raped (San Bernardino, Calif.: Here’s Life, 1987).

			Didato, Victoria Kepler. One in Four (Mansfield, Ohio: Social Interest Press, 1984).

			Frank, Jan. A Door of Hope, (San Bernardino, Calif.: Here’s Life, 1987).

			McDowell, Josh. Building Your Self-Image (Wheaton, Ill.: Tyndale, 1984).

			— Love, Dad (Waco, Tex.: Word, 1988).

			— The Secret of Loving (Wheaton, Ill.: Tyndale, 1985).

			McDowell, Josh, and Paul Lewis. Givers, Takers, and Other Kinds of Lovers (Wheaton, Ill.:Tyndale, 1980).

			Purnell, Dick. Free to Love Again: Coming to Terms with Sexual Regret (San Bernardino, Calif.: Here’s Life, 1989).

			What Everyone Should Know About The Sexual Abuse of Children, A Scriptographic Booklet by Channing L. Bete Co., Inc., South Deerfield, Mass., 1987.

		

	
		
			Ч о р   қ о н у н и   р ӯ ҳ о н ӣ

			Шумо дар бораи ин шунида будед?

			Ба ҳама маълум аст, ки дар Ҷаҳони мо қонуни материалӣ фаъолият мекунад. Лекин боз қонуни рӯҳонӣ мавҷуд аст, ки алоқаи шуморо бо Худо нишон медиҳад.

			Биёед онҳоро дида мебароем.

			
				
						
						Қонуни Якум

					
						
						Худо шуморо дӯст медорад ва нияти аҷибу базеб дорад, ки ба ҳаёти шумо Тааллуқ дорад.
(Матне, ки дар ин китоб ҷойгир аст, аз Китоби Муқаддас хонда шавад.)

					
				

			

			Муҳаббати Худо

			„Зеро Худо ҷаҳонро чунон дӯст дошт, ки Писари ягонаи Худро дод, то ҳар кӣ ба Ӯ имон оварад, талаф нашавад, балки ҳаёти ҷовидонӣ ёбад“ (Юҳанно 3:16).

			Нияти Худо

			Масеҳ гуфт: „Ман омадам, то ки онҳо ҳаёт ёбанд ва онро ба фаровонӣ дошта бошанд“ (Юҳанно 10:10), яъне ҳаёти мукаммал дошта бошанд, ки пур аз маънои чуқури рӯҳӣ бошад.

			Пас чаро аксари одамон ин „ҳаёт бо фаровонӣ“-ро надоранд. Барои он ки…

			
				
						
						Қонуни Дуюм 

					
						
						одамизод гунохкор аст ва аз Худо ҷудо шудааст. Барои хамин одамизод наметавонад мухаббати Худоро ва нияти Ӯро фахмад ва эхсос намояд.

					
				

			

			Одамизод гунаҳкор аст

			„Чунки ҳама гуноҳ карда, аз ҷалоли Худо маҳрум шуданд“ (Румиён 3:23).

			Одамизод барои он офарида шуд, ки бо Худо алоқа дошта бошад. Аз рӯи якравии худ одамизод роҳи худро интихоб кард. Аз рӯи ин интихоб, алоқа бо Худо канда шуд. Ин якравии одамизодро, ки нисбат ба Худо беитоатиро дар бар мегирад, Китоби Муқаддас гуноҳ мегӯяд.

			Одамизод аз Худо ҷудо шудааст

			„Зеро ки музди гуноҳ мамот аст“ (Рӯҳан ҷудо шудан аз Худо) (Румиён 6:23).

			Ин расм ба мо нишон медиҳад, ки Худо Муқаддас ва одам гуноҳкор аст. Дар байни Ӯ ва Худо ҷари калон мавҷуд аст. Тиракҳо нишон медиҳанд, ки одамизод мехоҳад ба Худо ва ҳаёти фаровон бо қувваи худ, бо корҳои нек, бо дин ва фалсафаи худ расад.

			[image: ]

			Ягона роҳеро аз ин роҳи сарбаста ба мо қонуни сеюм нишон медиҳад.

			
				
						
						Қонуни Сеюм

					
						
						Исои Масеҳ ягона роҳест, ки Худо ба мо барои аз гунохи одамизод наҷот ёфтан додааст. Танҳо ба воситаи Ӯ мо метавонем муҳаббат ва нияти Худоро ҳис кунем.

					
				

			

			Ӯ барои мо мурд

			„Лекин Худо муҳаббати Худро нисбат бо мо бо ҳамин исбот мекунад, ки ҳангоме ки гуноҳкор будем, Масеҳ барои мо мурд“ (Румиён 5:8).

			Ӯ аз мурдагон эҳё шуд

			„Яъне Масеҳ… барои гуноҳҳои мо мурд, ва Ӯ дафн карда шуд, ва… дар рӯзи сеюм эҳё шуд. Ва ба Кифо ва баъд ба он дувоздаҳ нафар зоҳир шуд. Пас аз он ба зиёда аз панҷсад нафар бародарон дар як вақт зоҳир шуд“ (1 Қӯринтиён 15:3–6).

			Ӯ ягона роҳ ба сӯи Худост

			„Исо ба вай гуфт: Ман роҳ ва ростӣ ва ҳаёт ҳастам, касе наметавонад назди Падар ояд, магар ин ки ба воситаи Ман“ (Юҳанно 14:6).

			Дар сурат маълум аст, ки Худо кӯпруке дар байни ҷарӣ мондааст, ки байни одаму Худо аст. Ин кӯпрук Писари Ӯ, Исои Масеҳ аст, ки барои гуноҳои мо ҷазо дидааст.

			[image: ]

			Ин 3 қонунро донистан бас нест.

			
				
						
						Қонуни Чорум 

					
						
						мо бояд шахсан Исои Масеҳро мисли Наҷотдиҳанда ва Худованд қабул кунем. Он гоҳ мо мухаббати Ӯро ва нияти Худоро мефаҳмем.

					
				

			

			Мо бояд Исоро қабул кунем

			„Лекин ба онҳое ки Ӯро қабул карданд ва ба исми Ӯ имон оварданд, қудрат дод, ки фарзандони Худо гарданд“ (Юҳанно 1:12).

			Мо Исои Масеҳро бо имон қабул мекунем

			„Зеро ки шумо бо файз ба воситаи имон наҷот ёфтаед, ва ин на аз шумост, балки атои Худост. Ва аз аъмол нест, то ки ҳеҷ кас фахр накунад“ (Эфсӯсиён 2:8–9).

			Исои Масеҳро қабул карда, мо аз нав тавлид мешавем

			(Юҳанно 3:1–8-ро нигаред).

			Мо Исои Масеҳро ихтиёрона ва бо майли худамон қабул мекунем

			Масеҳ гуфт: „Инак, назди дар истода, тақ-тақ мекунам, агар касе овози Маро шунида, дарро воз кунад, назди ӯ даромада…“ (Ваҳй 3:20).

			Масеҳро қабул кардан аз он иборат аст, ки шумо шахсан бо Худо муомила кунед ва ба Исои Масеҳ иҷозат диҳед, ки ба ҳаёти шумо дохил шавад, то ки гуноҳҳои шуморо бубахшад. Исои Масеҳ писари Худост ва Ӯ барои гуноҳҳои мо мурд гуфта фикр кардан кифоя нест. Муҳимаш — Исои Масеҳро бо имон қабул кардан лозим аст. Исои Масеҳро бо имон қабул кардан бояд аз таҳти дил бошад.

			Ин ду доира ду рамзи ҳаётро ифода мекунанд:

			Ҳаёте, ки одам худаш роҳбарӣ мекунад.

			[image: ]

			Ман—Дар тахти ҳаёти худ

			[image: ]—Масеҳ берун аз ҳаёти ман

			[image: ]—ҳаракатҳои зиндагӣ аз худи одам мебарояд ва бисёр вақт ба пушаймонӣ меорад.

			Ҳаёте, ки Масеҳ роҳбарӣ мекунад.

			[image: ]—Масеҳ дар роҳи ҳаёти ман.

			Ман—Ҷои худро ба Масеҳ додам.

			[image: ]—Ҳаракатҳои зиндагии ман аз Масеҳ аст, ки нияти Худо аст.

			Кадоме аз ин доираҳо ҳаёти шуморо нишон медиҳад?

			Кадоме аз ин доираҳоро шумо мехостед интихоб кунед?

			Дар давом ба шумо фаҳмонда мешавад, ки чӣ тавр шумо метавонед Исои Масеҳро қабул кунед.

			Шумо метавонед ҳозир бо имон Масеҳро қабул кунед ва бо ин дуо ба Ӯ муроҷиат кунед

			(Дуо — сӯҳбат бо Худост)

			Худо дили одамро хуб медонад. Барои ҳамин ба Ӯ на суханҳои шумо, балки ҳолати дили шумо муҳим аст. Дуо метавонад ин тавр бошад:

			„Худои ман Исои Масеҳ, ман мӯҳтоҷи ту ҳастам. Шукр мекунам барои марги Ту дар салиб, ки барои гуноҳҳои мо буд. Ман ба Ту дили худамро кушода медиҳам ва Туро ҳамчун Наҷотдиҳанда ва Худованд қабул мекунам. Ба Ту шукр мекунам барои он ки гуноҳҳои маро бахшидӣ ва ҳаёти ҷовидонӣ ато кардӣ. Ҳаёти маро ба дасти Худ гир. Чи хеле ки Ту дидан мехоҳӣ, ҳамон тавр маро соз. Ба Ту шукргузорӣ мекунам, Худои бузург: Падар, Писар ва Рӯхулқудс. Омин“.

			Ин дуо нияти дили шуморо ифода мекунад?

			Агар „Ҳа“ бошад, бо ин дуо, дуо кунед ва Исои Масеҳ ба ҳаёти шумо ворид мешавад, чӣ тавре ки ваъда дода буд.

			Чӣ тавр фаҳмидан мумкин аст, ки Исои Масеҳ ба ҳаёти шумо ворид шуд.

			Шумо дар ҳаёти худ Исои Масеҳро қабул кардед? Чӣ тавре ки Ӯ ваъда дода буд (Ваҳй 3:20), акнун Масеҳ нисбат ба шумо дар куҷо ҷойгир аст? Масеҳ гуфта буд, ки ба ҳаёти шумо дохил мешавад. Оё Ӯ фиреб карда метавонад? Шумо чӣ тавр бовар карда метавонед, ки Худо ба дуои шумо ҷавоб додааст? Барои он ки Худо ва Каломи Ӯ сазовори боварӣ аст.

			Ба одамоне, ки Масеҳро қабул мекунанд, Китоби Муқаддас ҳаёти ҷовидонӣ ваъда додааст

			„Ва ин шаҳодат аз он иборат аст, ки Худо ба мо ҳаёти ҷовидонӣ ато намудааст, ва ин ҳаёт дар Писари Ӯст. Касе ки Писарро дорад, ҳаёт дорад, касе ки Писари Худоро надорад, ҳаёт надорад. Ба шумо, ки ба исми Писари Худо имон доред, инро навиштам, то донед, ки шумо ба Писари Худо имон дошта, ҳаёти ҷовидонӣ доред“ (1 Юҳанно 5:11–13).

			Ҳамеша ба Худо шукргузорӣ кунед, барои он ки Исои Масеҳ дар ҳаёти шумост ва Ӯ шуморо тарк намекунад (Ибриён 13:5). Аз ваъдаи Ӯ хулоса бароварда, шумо медонед, ки Исои Масеҳ дар даруни шумо зиндагӣ мекунад ва аз он рӯзе, ки Исои Масеҳро ба зиндагии худатон таклиф кардед, шумо сазовори ҳаёти ҷоводонӣ шудаед. Ӯ шуморо фиреб намекунад.

			Инро донистан муҳим аст…

			Ба ҳиссиёти худ такя накунед

			Нуқтаи асосии имони мо ҳиссиёти мо нест, балки ваъдаи Худо аст, ки дар Китоби Муқаддас оварда шудааст. Масеҳиён бо умеди Худованд ва Каломи Ӯ зиндагӣ мекунанд. Дар ин расм шумо қатораро мебинед, ки ҳаёти масеҳиёнро тасвир мекунад ва алоқаи байни ҳақиқат (Худо ва Каломи Ӯ), имон (имони мо ба Худо ва Каломи Ӯ) ва ҳиссиётро (оқибати имони мо ва итоат кардани мо) нишон медиҳад (Юҳанно 14:21).

			Фаҳмо аст, ки паровоз бе қатора ҳам ҳаракат мекунад. Лекин ин номумкин аст, ки поездро бо ёрдами қатора ба ҳаракат дароранд. Мисли ҳамин мо масеҳиён на ба ҳиссиёти худ, балки ба имони худ ва ба обрӯи бузурги Худо ва Каломи Ӯ бояд такя кунем.

			Вақте ки шумо Исои Масеҳро қабул кардед

			Аз он вақте ки шумо Исои Масеҳро бо имон қабул кардед, бисёр чизҳо рӯй додааст, махсусан:

			
					1.Исои Масеҳ ба Ҳаёти шумо ворид шуд (Ваҳй 3:20; Қӯлассиён 1:27)

					2.Шумо ба омурзиши гуноҳҳо сазовор шудед (Қӯлассиён 1:14)

					3.Шумо фарзанди Худо шудед (Юҳанно 1:12)

					4.Шумо ҳаёти ҷовидонӣ гирифтед (Юҳанно 5:24)

					5.Тарзи ҳаёти шумо дигар шуд (Юҳанно 10:10; 2 Қӯринтиён 5:17; 1 Таслӯникиён 5:18).

			

			Шумо аз қабул кардани Исои Масеҳ дида ягон чизе пурфайзу бобаракаттарро тасаввур карда метавонед? Шумо худи ҳозир барои он чизҳое ки Ӯ барои шумо кардааст, шукргузорӣ кардан мехоҳед? Ба Худо шукр гуфта, шумо имони худро ба Худо нишон медиҳед.

			Барои он ки ҳаёти нави шумо пурқимат шавад, шумо бояд рӯҳан такомул ёбед.

			Барои рӯҳан такомул ёфтан чиро донистан лозим аст

			Рӯҳан такомул ёфтани ба имон доштан ба Исои Масеҳ вобастагӣ дорад. „… чунки одил ба воситаи имон зиндагӣ хоҳад кард“ (Ғалотиён 3:11).

			Ҳаёти имондорона шуморо водор месозад, ки дар ҳар як ҳодисаи хурди зиндагиатон пеш аз пеш ба Худо таваккал кунед ва ин корҳоро ба анҷом расонед:

			
					1.Ҳар рӯз ба Худо бо дуо муроҷиат кунед (Юҳанно 15:7).

					2.Каломи Худоро ҳар рӯз хонед (Аъмол 17:11) — аз Инҷил сар кунед.

					3.Ба Худо дар ҳар кор итоат кунед (Юҳанно 14:21).

					4.Дар тамоми ҳаёти худ ба одамон дар бораи Исои Масеҳ бо аъмол ва бо Каломи Худо шаҳодат додан (Матто 4:19; Юҳанно 15:8).

					5.Дар ҳама чиз ба Худо бовар кардан лозим аст (1 Петрус 5:7).

					6.Ба Рӯҳулқудс имконият диҳед, ки шуморо идора кунад ва бо қувваи Худ пур кунад — барои зиндагии ҳаррӯза ва шаҳодат додан дар бораи Масеҳ (Ғалотиён 5:16,17; Аъмол 1:8).

			

			Дар калисо бо имондорон алоқа кардан

			Каломи Худо ба имондорон маслиҳат медиҳад, ки „…ҷамъомади худро тарк накунем“ (Ибриён 10:25).

			Вақте ки ҳезум дар як ҷой бошад, оташ нағз дармегирад, аммо агар пароканда бошад, тез хомӯш мешавад. Ҳамин тавр бо имондорон ҳам мешавад. Агар шумо ба ягон калисо аъзо набошед, таклифро интизор нашавед. Дар ҷои зиндагиатон ягон имондорро ёбед (ё ки калисоро), ки Исои Масеҳро ва Каломи Худоро шаҳодат медиҳанд. Ин барои зиндагии рӯҳонии шумо муҳим аст.

			
			Дар бораи муаллифи ин китоб

			Ҷош Макдауел дар айни замон яке аз ваъзгӯёни бузург ва машҳур дар тамоми ҷаҳон ба ҳисоб меравад. Дар 23 соли охир вай бо 18 000 лексияҳо ва сӯҳбатҳо дар назди 8 миллион донишҷӯён дар 1000 донишкадаҳои олии 72 давлати замин баромад кард. Ҷош муаллифи 32 китоби бестселлер аст. Вай дар 27 филм ва 2 намоиши теливизионии махсус иштирок кардааст. Ҷош бо муваффақият курси иқтисод ва бизнесро дар Келог-Колледж тамом кард. Ӯ боз бо мувофақият донишгоҳи олиро тамом кард ва дипломи мутахассиси забон ва илми динро гирифт ва аъзои ду ҷамъомади машҳур аст. Дар 1976 сол ӯ дар „Рӯйхати қобилиятдорони ҷавони Амрико“ дохил шуд. Вай дар кумитаи „Ҷасӣ“ — ҷамъиятие, ки бо масъалаҳои ҷавонони ШМА машғул аст, кор мекунад. Вай доктори ҳуқуқ ва илми дин аст.

			Ҷош ва ҳамсараш Дотти 4 фарзанд доранд, онҳо дар шаҳри Джилин, штати Калифорния зиндагӣ мекунанд.

